qundao/data-zh-poetry huggingface dataset:
水龙吟·忆家慈客武林
作者：钱慧珠
朝代：清

男儿尚怕饥驱，奈何吾母传经远。平安虽报，主贤弟慧，老怀可遣。犹恐慈亲，或怜幼女，慰辞宛转。只六桥花柳，三春赏遍，添吟兴、眉应展。但是宵来梦见，怎愁容、数声长叹。痛椿早萎，伤萱遥隔，冷闺肠断。欲诉离情，吴山越水，寡鱼稀雁。待何时，再得绕娘膝下满，将雏愿。
忆江南·咏雪
作者：钱慧贞
朝代：清

帘外雪，密洒似银沙。飞去隋堤疑柳絮，飘来庾岭认梅花。春思落谁家。
水调歌头·送外之金陵应试
作者：钱慧贞
朝代：清

夫子富才调，宝剑岂长埋。晚成当此时矣，去去莫疑猜。但向蓬窗茅店，珍重风餐露宿，漫念米和柴。弱质纵非健，门户学持来。桃叶渡，伤心窟，古休怀。三场为我，鏖战努力步云阶。好趁桂花香里，玩罢板桥明月，归棹理秦淮。端正拂尘酒，何惜拔金钗。
洞仙歌·敬题张荫嘉母舅《乐圃词钞》后
作者：钱慧贞
朝代：清

铜琶牙板，数词家名手。柳腻苏豪孰兼有。豁双眸、舅氏乐圃词钞，真莫怪、脍炙骚坛人口。慈亲题语在，记得年时，曾向妆台课停绣。篇什富珠玑，击节人亡，低唱罢、泪沾红袖。愿本意、早填谒金门，使屈姊、舒开夜台眉皱。
浪淘沙·秋日有怀王佩霞世妹
作者：钱慧贞
朝代：清

握别未轻旬。回首销魂。知君绮阁懒香焚。赋得瑶篇来慰我，转触愁新。梧叶落纷纷。风雨衡门。悲秋况是惜离群。今夜夜长应有梦，再话殷勤。
蝶恋花·饯春日值雨
作者：钱慧贞
朝代：清

风捲残红春已暮。垂柳丝长，暂绾东君住。天意哪知人恨处。廉纤几阵纱窗雨。把酒饯春春不语。春既无情，一任匆匆去。湿尽金衣莺诉苦。凭栏又触愁如许。
挽曾国藩联
作者：钱振伦
朝代：清
体裁：联

一贯衍心传，是独钟衡岳英灵、湘波间气；千秋昭定论，端不让赞皇宏业、新建奇勋。
赠谭遏云联
作者：钱振锽
朝代：清
体裁：联

人尽合群，可以集事；天与不取，是谓无能。
泊浦子口
作者：钱敬淑
朝代：清

残年泊归棹，问酒郭西亭。雪圃芹芽白，江醪竹叶青。夕阳新别路，衰草古离情。隔岸寒山色，含凄望旧京。
挽张百熙联
作者：钱文选
朝代：清
体裁：联

寒食最销魂，看凄凉麦饭鱼羹，正是重三令节；心香来膜拜，愿终古海枯石烂，长留丈六金身。
一斛珠
作者：钱斐仲
朝代：清

凄凉秋作。西风先惹窗蕉破。梦魂也被重门锁。添了香篝，又听雨声过。蝙蝠频挑帘押亸。蛾儿愿殉釭花堕。馀酲渐醒愁无那。已是新凉，夜夜抱衾坐。
南乡子·题陈莲汀疏香清影，是其亡姬吴氏照也
作者：钱斐仲
朝代：清

往事付朝云。惹取愁霜染鬓新。最是画帘垂细雨，黄昏。翠羽啁啾独掩门。明月认前身。一段冰绡渍泪痕。只有真真呼不起，伤神。竹外疏花又返魂。
卜算子
作者：钱斐仲
朝代：清

缀玉复骈珠，半是伤心句。难道无愁也说愁，总被多情误。把卷忘梳头，掩卷秋窗暮。帘影初昏未上灯，淅淅梧桐雨。
卜算子
作者：钱斐仲
朝代：清

自悔种芭蕉，故故当窗户。叶叶凄凄策策声，夜夜添愁绪。隔院有梧桐，落叶纷难数。自是离人易得愁，那处无风雨。
如梦令·自题茉莉栀子杂花便面
作者：钱斐仲
朝代：清

樨绿娇黄争媚。合助晚妆人髻。卸到凤凰钗，纤手却还拈起。香细。香细。残醉醒来情味。
惜馀春慢·和晓廷兄丰台剪枝芍药
作者：钱斐仲
朝代：清

骀荡轻阴，惺忪香雨，绿遍天涯芳草。初回梦味，正呷乡味，早是卖花声到。重见青筠担头，和露携来，翠鬟犹袅。料枝间定有，双栖蝴蝶，被它惊觉。聊伴取、尘榻风窗，清歌细酌，浪拟素颦红笑。怜深怕嗅，艳极难夸，恼乱客袍谁信。秾苞破时，背后腰肢腰肢，看来都好。念簪花人期，不稳转愁春老。
春从天上来·西堂旧感
作者：钱斐仲
朝代：清

冷落虚堂。恨闲庭桃李，也趁春光。敲月铜铺，飘灯珠箔，而今都是思量。幽砌苔痕自绿，帘空捲、尘满胡床。恁凄凉。算无多岁月，负了西窗。堪伤。旧巢无迹，怕燕子重来，难认文梁。谁见当时，呢喃绣幕，窥人晚浴凝妆。忘了调冰雪藕，扶残醉、犹恋荷香。费回肠。再休寻那日，挑锦缃囊。
水龙吟·题停琴待月图
作者：钱斐仲
朝代：清

清秋院落初晴暮，烟散尽、天如洗。残蝉乍歇，暗蛩时度，月来犹未。文簟舒波，晶帘卷玉，安排焦尾。料纤阿幽独，姮娥淡□，尚迤逦、沧溟底。几曲阑干遍倚。漏沉沉、凉添秋袂。香吹老桂，露溥修竹，绛河垂地。佳茗徐斟，水沈细爇，素弦重理。正天风浩浩，银云栉栉，□冰轮起。
水龙吟·题陈龙岩韬龙岩弟四图
作者：钱斐仲
朝代：清

数间野屋临秋水，只有闲鸥相识。烟霞伴侣，琴樽对仗，此庐新葺。幽意萧萧，红蕉露泻，碧梧阴直。正风帘乍卷，海蟾飞上，湖光冷、摇虚白。堕地渔樵堪适。笑吴侬、莼鲈偏忆。牙签玉轴，百城自拥，丹铅细核。梦里家山，龙眠岩屋，几曾忘得。向故人寄语，被云留住，作西泠客。
浣溪沙
作者：钱斐仲
朝代：清

月影穿窗散玉钱。被人错唤作团圞。十三圆月几曾圆。梦渴频催煎凤饼，思慵浑懒拨鹍弦。木犀香得病情添。凉气吹帘烛泪消。金尊倾却冷香醪。黄昏时节最无聊。多谢幽兰相伴住，重挑残焰读离骚。秋檐风雨正潇潇。
浣溪沙·其一
作者：钱斐仲
朝代：清

月影穿窗散玉钱。被人错唤作团圞。十三圆月几曾圆。梦渴频催煎凤饼，思慵浑懒拨鹍弦。木犀香得病情添。
浣溪沙·其二
作者：钱斐仲
朝代：清

凉气吹帘烛泪消。金尊倾却冷香醪。黄昏时节最无聊。多谢幽兰相伴住，重挑残焰读离骚。秋檐风雨正潇潇。
浪淘沙
作者：钱斐仲
朝代：清

昨夜动轻雷。花被春催。濛濛细雨湿楼台。一桁帘栊垂著地，燕子频窥。深院忍重来。户是风开。无端叹息惹人猜。认取兜鞋曾踏处，都是莓苔。
浪淘沙
作者：钱斐仲
朝代：清

湘簟滑琉璃。薇帐低垂。海绡织就凤凰儿。梁燕未归人不见，午梦醒时。香烬冷金猊。帘影参差。枕棱几点湿胭脂。忘了鬓边花片子，拈起寻思。
浪淘沙 其一 重游金陀园感怀
作者：钱斐仲
朝代：清

花雨湿溟濛。楼阁重重。桂丛西畔竹丛东。为爱香泥乾尚软，偷印弓弓。宛转画楼通。春水溶溶。桥边垂柳柳边风。扑住风中双蛱蝶，浪认雌雄。
浪淘沙 其二 重游金陀园感怀
作者：钱斐仲
朝代：清

秋水濯芙蓉。月满珠丰。长裙初曳恼娇慵。腰细自怜环佩响，故立当风。花是昔年红。人面难同。伤心莫忆旧游踪。百尺晴丝垂到地，依旧融融。
浪淘沙·春晚
作者：钱斐仲
朝代：清

浓暖逼衾裯。宿雨初收。不知花事几分休。本是无眠莺又唤，独下层楼。自起上帘钩。蝶侣蜂俦。年时欢事水东流。痴立海棠红影里，情思悠悠。
浪淘沙·重游金陀园感怀
作者：钱斐仲
朝代：清

花雨湿溟濛。楼阁重重。桂丛西畔竹丛东。为爱香泥乾尚软，偷印弓弓。宛转画楼通。春水溶溶。桥边垂柳柳边风。扑住风中双蛱蝶，浪认雌雄。秋水濯芙蓉。月满珠丰。长裙初曳恼娇慵。腰细自怜环佩响，故立当风。花是昔年红。人面难同。伤心莫忆旧游踪。百尺晴丝垂到地，依旧融融。
浪淘沙·题晓廷兄梅花小影
作者：钱斐仲
朝代：清

村远酒难赊。寒透纹纱。脆貂裘裂帽檐斜。淡月黄昏风料峭，来伴梅花。春色遍天涯。柳濯新芽。千红万紫竞韶华。陌上青骢归缓缓，可忆梅花。
清平乐
作者：钱斐仲
朝代：清

迟迟春昼。花尽春应瘦。砌下落红盈寸厚。蝴蝶飞来微逗。携将绡扇徘徊。不知蹴损莓苔。轻薄忽随风去，撩人溜了鸳钗。
清平乐
作者：钱斐仲
朝代：清

银云一片。云外流晴电。风里罗衣容易卷，刚被冷萤窥见。来寻竹下新凉。个人先到兰房。浓爇小炉檀炷，负它自在荷香。
湘春夜月·戊午八月二十一夜忆西堂
作者：钱斐仲
朝代：清

画堂深，晚来烟霭冥冥。一任带荔披萝，山鬼到空庭。正把金鱼牢合，料悬乡老桂，不返秋馨。便玉簪敲断，雕栏拍遍，可有人应。秋千压雨，迷藏恨月，梦去难寻。夜黑闲阶，惟剩个、冷萤穿破，几折疏棂。曲房静掩，怎忍提、蕙帐兰灯。恨最恨、似抟沙放手，十年旧事，诉与谁听。
点绛唇·戏题自画绯桃新柳小幅
作者：钱斐仲
朝代：清

庭院无风，斜阳满地游丝软。画帘先卷。莫认新来燕。曲曲阑干，搭住垂杨线。春犹浅。才过青眼。便睹夭桃面。
生查子
作者：钱斐仲
朝代：清

昨夜月朦胧，依约秋千影。强起拓窗纱，还是晴难稳。绣被倚轻寒，
生查子·雪夜忆永安湖
作者：钱斐仲
朝代：清

苍松十万株，楼拥苍松内。一面有栏杆，却与明湖对。桥连曲曲堤，堤上山如黛。雪压钓鱼舟，更在梅花外。
相见欢
作者：钱斐仲
朝代：清

卧听檐铁丁东。夜来风。料是明朝无处、觅残红。灯烬暗。衾未展。恨重重。难到春宵常是、倚熏笼。听莺听燕听蛩。听征鸿。听到落花时节、雨兼风。魂梦乱。春已半。未相逢。可是人生长在、别离中。
相见欢·其一
作者：钱斐仲
朝代：清

卧听檐铁丁东。夜来风。料是明朝无处、觅残红。灯烬暗。衾未展。恨重重。难到春宵常是、倚熏笼。
相见欢·其二
作者：钱斐仲
朝代：清

听莺听燕听蛩。听征鸿。听到落花时节、雨兼风。魂梦乱。春已半。未相逢。可是人生长在、别离中。
绮罗香·咏枕
作者：钱斐仲
朝代：清
体裁：词

蕙帐笼香，文裀藉玉，依约水晶帘里。好梦能圆，何必通中连理。带三分、腻鬓花香，渍几点、相思情泪。最愁它、莲漏迢迢，背灯无语抱鸳被。相依孤旅更苦。谁见尘床自拂，素衾漫启。待托归魂，还被晓鸡催起。惯偷窥、双靥偎桃，也曾上、半肩行李。甚新来、愁病恹恹，日高犹倦倚。
绿意·戊申六月过罗浮，荷雨多池溢，花不透水，怅然拈此解
作者：钱斐仲
朝代：清

吟香邃馆。甚绮疏静掩，花榭尘满。笑指鸳鸯，定守空池，依然蓼溆莎岸。风裳水佩分明在，但隔了、晶帘一片。怅同舟、仙侣难携，赢取这番幽怨。还把雕栏倚遍，袜罗迟不到，游兴全懒。渍泪红衣，卷恨遗簪，留与浣沙人看。云痴雨老芳期误，怕后约、年华偷换。待西风、扫尽闲蘋，来照镜波清浅。
菩萨蛮
作者：钱斐仲
朝代：清

流莺日日催芳草。越罗妥帖馀寒小。粉蝶一双飞。春风香满衣。藤阴遮翠幔。容易窗纱暗。细雨压花低。迷藏人不知。
菩萨蛮 其一 嬉春曲，拟飞卿体
作者：钱斐仲
朝代：清

趁晴预约嬉游伴。晓窗多谢莺声唤。春水一篙深。画船垂柳阴。银壶提玉乳。携取红牙去。万一有新词。清歌佐酒卮。
菩萨蛮 其三 嬉春曲，拟飞卿体
作者：钱斐仲
朝代：清

平湖过雨琉璃净。鸳鸯荡曲楼台影。临水出秋千。水边人可怜。踏青随处所。芳草迷归路。那里有人家。隔篱红杏花。
菩萨蛮 其二 嬉春曲，拟飞卿体
作者：钱斐仲
朝代：清

罗裙翠比新荷叶。春衫低约丁香结。双燕或先归。湘帘莫漫垂。画绡携小扇。障日非遮面。怕到夕阳斜。暖烘双脸霞。
菩萨蛮·嬉春曲，拟飞卿体
作者：钱斐仲
朝代：清

趁晴预约嬉游伴。晓窗多谢莺声唤。春水一篙深。画船垂柳阴。银壶提玉乳。携取红牙去。万一有新词。清歌佐酒卮。罗裙翠比新荷叶。春衫低约丁香结。双燕或先归。湘帘莫漫垂。画绡携小扇。障日非遮面。怕到夕阳斜。暖烘双脸霞。平湖过雨琉璃净。鸳鸯荡曲楼台影。临水出秋千。水边人可怜。踏青随处所。芳草迷归路。那里有人家。隔篱红杏花。
菩萨蛮·己酉春日
作者：钱斐仲
朝代：清

舞鸾镜匣芳尘满。馀酲未醒匀梳懒。时节过清明。轻阴未放晴。闲门终日掩。误被东风款。蝴蝶又飞来。玉阶生绿苔。
菩萨蛮·自题梅花绣枕
作者：钱斐仲
朝代：清

锦衾未展愁先重。流苏暗罥钗头凤。沈水莫频添。香浓犹不眠。梦魂无所处。只绕梅花住。霜冷月娟娟。玉楼今夜寒。
虞美人
作者：钱斐仲
朝代：清

分明斜月纱窗滤。又听稀疏雨。往年情味往年心。依旧香残灯灺、拥轻衾。暖寒约略三更过。点点敲来错。千门万户悄无声。不道有人暗数、到天明。
虞美人 其一 庚申七夕后二日，辟寇南玉港村居，卧病感怀
作者：钱斐仲
朝代：清

凄凉时节凄凉雨。人在凄凉里。荒村无处访秋花。只有豆棚瓜架、是生涯。安排砚墨应无地。麋鹿为群已。牙签玉轴委泥沙。试问客居何处、客无家。
虞美人 其二 庚申七夕后二日，辟寇南玉港村居，卧病感怀
作者：钱斐仲
朝代：清

兵戈日日催人老。豺虎仍当道。断蓬流水各西东。难问亲朋何处、寄浮踪。离离秀茁谁家稻。共说秋来早。一行新雁点晴空。赢得离人清泪、洒西风。
虞美人·庚申七夕后二日，辟寇南玉港村居，卧病感怀
作者：钱斐仲
朝代：清

凄凉时节凄凉雨。人在凄凉里。荒村无处访秋花。只有豆棚瓜架、是生涯。安排砚墨应无地。麋鹿为群已。牙签玉轴委泥沙。试问客居何处、客无家。兵戈日日催人老。豺虎仍当道。断蓬流水各西东。难问亲朋何处、寄浮踪。离离秀茁谁家稻。共说秋来早。一行新雁点晴空。赢得离人清泪、洒西风。
蝶恋花 其一 题自画紫藤双蝶便面
作者：钱斐仲
朝代：清

开到藤花春已暮。可奈东风，不肯将愁去。一任绣床黏柳絮。怜花只绕闲阶步。蹴损苔痕无意绪。移个鹦哥，挂在花深处。教与夜来新谱句。不知花外涟纤雨。
蝶恋花 其二 题自画紫藤双蝶便面
作者：钱斐仲
朝代：清

雨压烟迷开更密。手绾柔条，结个同心结。一霎软风搓紫雪。花阴吹下成双蝶。欲笑还颦留一瞥。淡粉轻脂，便是春消息。作弄微虫描活脱。闲情付与匀眉笔。
蝶恋花·题自画紫藤双蝶便面
作者：钱斐仲
朝代：清

开到藤花春已暮。可奈东风，不肯将愁去。一任绣床黏柳絮。怜花只绕闲阶步。蹴损苔痕无意绪。移个鹦哥，挂在花深处。教与夜来新谱句。不知花外涟纤雨。雨压烟迷开更密。手绾柔条，结个同心结。一霎软风搓紫雪。花阴吹下成双蝶。欲笑还颦留一瞥。淡粉轻脂，便是春消息。作弄微虫描活脱。闲情付与匀眉笔。
解连环
作者：钱斐仲
朝代：清

抱愁含醉。启晶奁顾影，脸霞消未。解香丝、轻付鸾篦，验旧梦无痕，鬓云疏翠。几折纱纹，可留取、那时清泪。记砌虫唧唧，窗蕉策策，伴人不寐。轻衾又还自展。更自宽罗带，自怜腰细。惯凄凉、守尽残更，渐忘却人间，欢娱情味。冷了熏炉，依旧是、和衣斜倚。恁禁它、月晓霜浓，叫寒雁起。
解连环
作者：钱斐仲
朝代：清

絮云千点。问何年种柳，长条堪绾。绕碧沼、悄照春波，怕鬓影萧疏，素丝偷换。燕子翩翩，定忘却、卷帘人面。指临书棐几，学绣纹疏，翠阴还满。谁忺这回再见。料亭台不语，怨人轻赚。记那时、撼雪留花，泥阿母深怜，隔窗频唤。蓦地伤心，揾泪眼、阑干凭遍。恨无情、杜鹃催去，断霞弄晚。
调笑令
作者：钱斐仲
朝代：清

云散。云散。斜阳又来深院。轻风频弄花枝。蛱蝶团如绾丝。丝绾。丝绾。刚被卷帘人见。
转应曲·题倚石美人图
作者：钱斐仲
朝代：清

可是相思难遣。可是寻芳犹懒。无语倚云根。只觉佩环声颤。凝盼。凝盼。却把绣苔偎暖。
醉太平·题自画绿牡丹
作者：钱斐仲
朝代：清

琐窗半开。湘帘半垂。雨丝风片楼台。映翠云一堆。烟迷雾催。蜂疑蝶猜。曲阑干外飞来。绕罗裙数回。
高阳台·戊申清明
作者：钱斐仲
朝代：清

衔肉鸦盘，飞灰蝶舞，累累多少荒坟。芳草萋萋，染它几许啼痕。东风不管伤心地，放垂杨、冷眼窥人。暗销凝，岸蓼汀蒲，都返春魂。平桥曲水依然在，但欢情顿减，疏了清樽。摇雨孤蓬，重来不是寻春。无端逗起闲情绪，恨桃花、点缀柴门。再休题，那里芳津，那日湔裙。
高阳台·癸丑初春西堂重有感
作者：钱斐仲
朝代：清

断藕牵丝，兜萤借扇，方庭笑语惺忪。青粉墙高，一痕月浪先冲。追凉爱傍高荷立，夜阑时、露重香融。恁匆匆，才褪红衣，便动西风。夭桃定是多情种，自探芳人去，冶萼羞红。悄悄池台，禁它细雨濛濛。当时剩有苍苔地，这回来、苔也无踪。恨重重，漫绕回廊，忘了西东。
鹧鸪天
作者：钱斐仲
朝代：清

台榭新晴燕燕飞。画阑芳草绿萋萋。自怜多病凋青鬓，可奈闲愁约翠眉。魂点点，梦依依。落花和泪点春衣。情痴枉自伤春去，迢递东皇那得知。
春阴
作者：钱旭东
朝代：清

春风剪剪送春寒，残雪初融尚未乾。欲雨不能晴不得，云阴应为养花难。
望龟山
作者：钱时洙
朝代：清

孤村寂历草堂閒，好友相从到此间。笑摘园蔬供客饱，醉题诗草就君删。家贫日见数峰在，地僻时看一鹤还。更欲登高临绝顶，为携樽酒问龟山。
登屏山
作者：钱时洙
朝代：清

徙倚芝苔径，白云盈我衣。新花开欲遍，啼鸟散还飞。笑逐山光入，醉携春色归。更馀幽兴在，淡尔发清机。
上巳节府公宴和润沅学使韵呈贵阳尚书
作者：钱明训
朝代：清

清浅蓬莱见已三，摩天凝望隔层岚。扶冯历历辰依北，鞮寄雍雍鼓奏南。渤海关山原壮阔，芳林风月尚清酣。留犁径路衣裳会，岂为听鹂载斗柑。公堂春酒共呼三，得岁声高乐意含。长愿甘泉集神爵，早闻员峤献冰蚕。寰瀛共仰交邻乐，曹掾同分说士甘。况有上池功德水，尽跻民物进篯聃。
上巳节府公宴和润沅学使韵呈贵阳尚书·其一
作者：钱明训
朝代：清

清浅蓬莱见已三，摩天凝望隔层岚。扶冯历历辰依北，鞮寄雍雍鼓奏南。渤海关山原壮阔，芳林风月尚清酣。留犁径路衣裳会，岂为听鹂载斗柑。
上巳节府公宴和润沅学使韵呈贵阳尚书·其二
作者：钱明训
朝代：清

公堂春酒共呼三，得岁声高乐意含。长愿甘泉集神爵，早闻员峤献冰蚕。寰瀛共仰交邻乐，曹掾同分说士甘。况有上池功德水，尽跻民物进篯聃。
奉和红豆诗
作者：钱曾
朝代：清

绛雪枝头佳气开，长筵光映紫霞杯。登真宴上群真笑，不放良常日月催。异种流红照坐隅，廿年一子世间无。若教修静当时见，写入神仙芝草图。
奉和红豆诗·其一
作者：钱曾
朝代：清

绛雪枝头佳气开，长筵光映紫霞杯。登真宴上群真笑，不放良常日月催。
奉和红豆诗·其二
作者：钱曾
朝代：清

异种流红照坐隅，廿年一子世间无。若教修静当时见，写入神仙芝草图。
悲秋
作者：钱曾
朝代：清

蓬沙千里莫云平，望帝魂游白帝城。金爵风烟天地恨，玉衣霜露古今情。伶官压笛悲啼竹，宫女吹箫忆荐樱。不道兴衰竟如是，离离禾黍泪纵横。素衣凝望化缁尘，举目新亭一怆神。秋燕去同秦逐客，寒花孤似楚遗民。唾壶击破留芒履，如意敲残剩角巾。休向长安更西笑，菰芦愁老过江人。阳九秋光到眼前，惊沙刮面倍潸然。未闻五马浮江水，又见双鹅起狄泉。捧日衣冠虚子夜，冲星剑佩负丁年。剧怜折脚铛边坐，画尽寒灰未肯眠。卷然双鬓感秋蓬，十四年来昔梦中。放鹤亭南寻处士，操蛇山北笑愚公。新愁汴水烟花绿，旧恨樊楼灯火红。苦爱青州从事好，醉乡端合老无功。兀坐西窗每夕曛，空阶梧叶正纷纷。到头旧友孤如月，过眼新知乱似云。桑海千年原可续，蕉园一炬不堪闻。蚍蜉撼树休相讶，狂瞽如今尽论文。
悲秋·其一
作者：钱曾
朝代：清

蓬沙千里莫云平，望帝魂游白帝城。金爵风烟天地恨，玉衣霜露古今情。伶官压笛悲啼竹，宫女吹箫忆荐樱。不道兴衰竟如是，离离禾黍泪纵横。
悲秋·其三
作者：钱曾
朝代：清

阳九秋光到眼前，惊沙刮面倍潸然。未闻五马浮江水，又见双鹅起狄泉。捧日衣冠虚子夜，冲星剑佩负丁年。剧怜折脚铛边坐，画尽寒灰未肯眠。
悲秋·其二
作者：钱曾
朝代：清

素衣凝望化缁尘，举目新亭一怆神。秋燕去同秦逐客，寒花孤似楚遗民。唾壶击破留芒履，如意敲残剩角巾。休向长安更西笑，菰芦愁老过江人。
悲秋·其五
作者：钱曾
朝代：清

兀坐西窗每夕曛，空阶梧叶正纷纷。到头旧友孤如月，过眼新知乱似云。桑海千年原可续，蕉园一炬不堪闻。蚍蜉撼树休相讶，狂瞽如今尽论文。
悲秋·其四
作者：钱曾
朝代：清

卷然双鬓感秋蓬，十四年来昔梦中。放鹤亭南寻处士，操蛇山北笑愚公。新愁汴水烟花绿，旧恨樊楼灯火红。苦爱青州从事好，醉乡端合老无功。
感怀二首
作者：钱曾
朝代：清

酒阑危坐泪沾裳，极目云烟总断肠。伏地有心悲度苦，守门无计笑颠当。时危空叹陈琳老，世乱难容阮籍狂。落日满城人怅望，可堪光景似山阳。盲雨雌风未肯休，寻思帝醉太悠悠。拖肠我愧淮南鼠，烧尾谁驱即墨牛。失职便多萋菲毁，无才休赋半牢愁。非狂非病浑如许，莫怪朝来不举头。
感怀二首·其一
作者：钱曾
朝代：清

酒阑危坐泪沾裳，极目云烟总断肠。伏地有心悲度苦，守门无计笑颠当。时危空叹陈琳老，世乱难容阮籍狂。落日满城人怅望，可堪光景似山阳。
感怀二首·其二
作者：钱曾
朝代：清

盲雨雌风未肯休，寻思帝醉太悠悠。拖肠我愧淮南鼠，烧尾谁驱即墨牛。失职便多萋菲毁，无才休赋半牢愁。非狂非病浑如许，莫怪朝来不举头。
无题
作者：钱曾
朝代：清

鸦重蝉轻宫样鬟，春寒连晓镜台间。星河有路原通海，云雨含情欲下山。荷叶田田金项去，桃花漠漠翠衣还。罗屏迭锦分明见，一片虾须抵九关。
早春闲居十首效天随体
作者：钱曾
朝代：清

忽觉春风入短墙，旧游如梦费思量。家资闲破修琴料，口数新增喂鹤粮。病起和云支药鼎，愁来傍月认书囊。有时自笑谋生拙，橡饭菁羹也不妨。噤咋余寒睡起时，竹屏风架旧花枝。酒兵放阵愁中出，诗格归禅静外奇。鸟啄空阶寻柏蠹，风吹间壁响桐丝。从今始识爰居乐，不管身无养拙资。坐觉松窗日影斜，风兰烟蕙叶交加。苔荒断岸鸡头竹，泉护寒庭鸭脚花。小品新疑空记浩，太玄旧义独传芭。到头心事终难定，拟向长堤埋钓车。幽慵甘分为时抛，顾影萧然自解嘲。初柳弄晴垂屋角，残梅飘粉砌庭坳。落霞琴外闻高韵，聚雪蓍中得伏爻。寄语梁间新燕子，春风狼藉旧时巢。蒲团禅榻静相依，庄蝶时琴蕙幌飞。追记昔游悲向秀，留连佳景羡王晞。冥心坐石茶烟细，醉眼抄书字画肥。休怪垂头多怅恨，频年寥落卧牛衣。迭迭云根次第埋，披烟抹雨似层崖。槛边折竹低妨帽，坡上荒莎软称鞋。贝叶抛香催小劫，肉芝作鲊助清斋。幽栖恰比天随子，看月常为诗思差。独向桥边立晚风，披襟无意赋雌雄。暖梳石发移茶具，冷汲云牙洗钓筒。蠖曲未能忘得失，龟焦强欲问穷通。此时门巷还依旧，一半垂杨落照中。莺声蕴藉百劳忙，取次春愁到草堂。闲按贝多翻字古，偶烧波律发炉香。柴车蜡屐荒三径，诗卷棋枰乱一床。还忆茂陵吟赋客，渴来容易耗年光。画轴书签已满函，东阳病客瘦岩岩。棋图却共闲人算，酒库从教老鹤监。花浪冲帘看欲湿，松篁压席听非谗。朝来领得新春意，无限红香被雨缄。蜂狂蝶乱一年年，强把幽怀尽日怜。柳巷泉声朝雨后，竹溪花影午风前。懒多倦赴牛心敌，拙甚虚摇麈尾玄。努力春光好乘兴，莫凭闲事话桑田。
早春闲居十首效天随体·其一
作者：钱曾
朝代：清

忽觉春风入短墙，旧游如梦费思量。家资闲破修琴料，口数新增喂鹤粮。病起和云支药鼎，愁来傍月认书囊。有时自笑谋生拙，橡饭菁羹也不妨。
早春闲居十首效天随体·其七
作者：钱曾
朝代：清

独向桥边立晚风，披襟无意赋雌雄。暖梳石发移茶具，冷汲云牙洗钓筒。蠖曲未能忘得失，龟焦强欲问穷通。此时门巷还依旧，一半垂杨落照中。
早春闲居十首效天随体·其三
作者：钱曾
朝代：清

坐觉松窗日影斜，风兰烟蕙叶交加。苔荒断岸鸡头竹，泉护寒庭鸭脚花。小品新疑空记浩，太玄旧义独传芭。到头心事终难定，拟向长堤埋钓车。
早春闲居十首效天随体·其九
作者：钱曾
朝代：清

画轴书签已满函，东阳病客瘦岩岩。棋图却共闲人算，酒库从教老鹤监。花浪冲帘看欲湿，松篁压席听非谗。朝来领得新春意，无限红香被雨缄。
早春闲居十首效天随体·其二
作者：钱曾
朝代：清

噤咋余寒睡起时，竹屏风架旧花枝。酒兵放阵愁中出，诗格归禅静外奇。鸟啄空阶寻柏蠹，风吹间壁响桐丝。从今始识爰居乐，不管身无养拙资。
早春闲居十首效天随体·其五
作者：钱曾
朝代：清

蒲团禅榻静相依，庄蝶时琴蕙幌飞。追记昔游悲向秀，留连佳景羡王晞。冥心坐石茶烟细，醉眼抄书字画肥。休怪垂头多怅恨，频年寥落卧牛衣。
早春闲居十首效天随体·其八
作者：钱曾
朝代：清

莺声蕴藉百劳忙，取次春愁到草堂。闲按贝多翻字古，偶烧波律发炉香。柴车蜡屐荒三径，诗卷棋枰乱一床。还忆茂陵吟赋客，渴来容易耗年光。
早春闲居十首效天随体·其六
作者：钱曾
朝代：清

迭迭云根次第埋，披烟抹雨似层崖。槛边折竹低妨帽，坡上荒莎软称鞋。贝叶抛香催小劫，肉芝作鲊助清斋。幽栖恰比天随子，看月常为诗思差。
早春闲居十首效天随体·其十
作者：钱曾
朝代：清

蜂狂蝶乱一年年，强把幽怀尽日怜。柳巷泉声朝雨后，竹溪花影午风前。懒多倦赴牛心敌，拙甚虚摇麈尾玄。努力春光好乘兴，莫凭闲事话桑田。
早春闲居十首效天随体·其四
作者：钱曾
朝代：清

幽慵甘分为时抛，顾影萧然自解嘲。初柳弄晴垂屋角，残梅飘粉砌庭坳。落霞琴外闻高韵，聚雪蓍中得伏爻。寄语梁间新燕子，春风狼藉旧时巢。
梅村先生枉驾相访，酒间商榷绥寇纪略，有感赋此
作者：钱曾
朝代：清

迢然影事未能忘，郑重停车问草堂。借箸漫言山聚米，引杯兼笑海生桑。秦关鹿走当年火，吴苑乌啼此夜霜。指点旧京愁历历，为公枨触恨偏长。
海上谣
作者：钱曾
朝代：清

浪花压压凉蟾小，龙堂画壁椒泥老。玉壶叩破不分明，香烟熏杀鸳鸯鸟。长眉海女骑青鸾，隔云含笑抛金环。鲤鱼不为寄书去，珊瑚枯死如枯兰。
湘灵先生移居诗
作者：钱曾
朝代：清

甲子迁讹昔梦中，维桑回首又春风。吟怀平卷三分月，儒行虚留一亩宫。莫讶孟郊家具少，翻嫌徐邈酒枪空。往时文彩吾能记，容易人间著此翁。
秋夜宿破山寺绝句
作者：钱曾
朝代：清

空庭月白树阴多，崖石巉岩似钵罗。莫取琉璃笼眼界，举头争忍见山河。
秋日杂怀八首
作者：钱曾
朝代：清

雾塞飙回六鹢过，月中影是旧山河。悠悠身世长如此，忽忽人情定若何。楚戍荒烟迷鼓角，苏台衰草阻干戈。临风一掬新亭泪，几度凄然怅望多。镜里吴霜点鬓斑，星星晞发在人间。偶逢欢伯聊称圣，既是遗民合道顽。弹铗谁营三兔窟，披裘我羡一渔湾。斜阳黄叶伤心处，屋角西风见晚山。寂寞衡门旧版扉，昔愁今梦两依依。侏儒一节即徵短，骐骥千金莫举肥。领略停云哀故鬼，商量听雨识前非。浮生欲向无生了，悬鼓分明观落晖。怪来咄咄自书空，满眼兴亡劫火中。废冢银凫愁夜月，荒台金狄泣秋风。愿留若木栖神鸟，与采灵芝豢卧龙。莫讶频年易憔悴，绿章常拟问天公。仰屋无谋但永叹，日车西匿泪汍澜。纷纷戏语真臧耳，碌碌浮生笑鼠肝。南国故侯频放逐，西京老将悉凋残。圯桥若是论家世，孺子公然说相韩。谁家鵩鸟上承尘，禅版秋灯寄此身。点鬼场中翻火劫，寻橦影外转风轮。世间已有庚申帝，天下宁无癸巳人。话到沧桑唯恸哭，愿随鸡犬逐狂秦。野史亭边录梦华，训乌叫处即天涯。素心结友参黄奶，白眼看人起黑花。剩水茫茫供击楫，残山点点付吹茄。酒阑夜半情怀恶，腰刃还过剧孟家。席门板阁昼凄凄，阮籍悲时路已迷。却敌当年谁使鹤，辟兵今日自惭鸡。金陵烽火连淮北，玉垒旌旗下浙西。世运百年今有几，居庸先听子规啼。
秋日杂怀八首·其一
作者：钱曾
朝代：清

雾塞飙回六鹢过，月中影是旧山河。悠悠身世长如此，忽忽人情定若何。楚戍荒烟迷鼓角，苏台衰草阻干戈。临风一掬新亭泪，几度凄然怅望多。
秋日杂怀八首·其七
作者：钱曾
朝代：清

野史亭边录梦华，训乌叫处即天涯。素心结友参黄奶，白眼看人起黑花。剩水茫茫供击楫，残山点点付吹茄。酒阑夜半情怀恶，腰刃还过剧孟家。
秋日杂怀八首·其三
作者：钱曾
朝代：清

寂寞衡门旧版扉，昔愁今梦两依依。侏儒一节即徵短，骐骥千金莫举肥。领略停云哀故鬼，商量听雨识前非。浮生欲向无生了，悬鼓分明观落晖。
秋日杂怀八首·其二
作者：钱曾
朝代：清

镜里吴霜点鬓斑，星星晞发在人间。偶逢欢伯聊称圣，既是遗民合道顽。弹铗谁营三兔窟，披裘我羡一渔湾。斜阳黄叶伤心处，屋角西风见晚山。
秋日杂怀八首·其五
作者：钱曾
朝代：清

仰屋无谋但永叹，日车西匿泪汍澜。纷纷戏语真臧耳，碌碌浮生笑鼠肝。南国故侯频放逐，西京老将悉凋残。圯桥若是论家世，孺子公然说相韩。
秋日杂怀八首·其八
作者：钱曾
朝代：清

席门板阁昼凄凄，阮籍悲时路已迷。却敌当年谁使鹤，辟兵今日自惭鸡。金陵烽火连淮北，玉垒旌旗下浙西。世运百年今有几，居庸先听子规啼。
秋日杂怀八首·其六
作者：钱曾
朝代：清

谁家鵩鸟上承尘，禅版秋灯寄此身。点鬼场中翻火劫，寻橦影外转风轮。世间已有庚申帝，天下宁无癸巳人。话到沧桑唯恸哭，愿随鸡犬逐狂秦。
秋日杂怀八首·其四
作者：钱曾
朝代：清

怪来咄咄自书空，满眼兴亡劫火中。废冢银凫愁夜月，荒台金狄泣秋风。愿留若木栖神鸟，与采灵芝豢卧龙。莫讶频年易憔悴，绿章常拟问天公。
秋目远望怅然有感
作者：钱曾
朝代：清

危时无处用非才，倦倚阑干病眼开。夜气满楼月未上，秋声垂地雁初来。寂寥滋味归时卷，护落生涯信酒杯。可叹年华容易去，门前逝水递相催。
蝶
作者：钱曾
朝代：清

曲廊回处正斜曛，弄影随风自作群。曾恃粉衣欺艳雪，几缘香梦惹行云。斜穿帘幕深深见，飞过池塘故故分。送得南园花草尽，正教愁杀杜司勋。
西陵曲
作者：钱曾
朝代：清

沙堤草细芳姿暖，夹路幽兰新叶短。郎去西陵觅燕钗，碾花双月泥金干。松脂入地古香消，琥珀成来蜂折腰。别脸啼春归鬓晓，柳风吹梦上河桥。
辛亥岁暮杂诗二十首
作者：钱曾
朝代：清

暮景飞腾足叹嗟，强扶蒜发斗霜华。罨头欲掩栖瓶雀，遮尾难邀赴壑蛇。点砌残花虚掩冉，摇窗瘦竹故欹斜。闲身赢得真无事，拨动炉灰兴未赊。不曾识字不曾忧，墐户何须问远谋。三寸帻憎王莽屋，七升衣傲晏婴裘。胶牙饧冷愁冰齿，婪尾杯深怕转头。安稳吾年生意足，鼎钟无分漫悠悠。荻床芦壁忍寒过，又向僧寮战睡魔。信信自怜残客况，凄凄难续旅人歌。穷将画扇添行李，倦倚蒲团当养和。愁绝五更钟欲歇，寺门无奈雨声多。冰霜执手忆前期，沟水东头旧别离。戴笠相看循短发，停骖交语挽长眉。桓玄夹袋通神画，李贺奚囊泣鬼诗。莫忘临分频嘱累，岁寒屈指寄来时。伤心重过好池台，满地斜阳鸟雀哀。九锡不封交让树，瓣香独祭返魂梅。丹梯自傍长廊转，青琐仍通别馆开。犹记年时残酒醒，笙箫飞出隔墙来。年光身计两相违，背索初逢事已非。野客定怜营马磨，山妻虚话卧牛衣。窗棱暗记蒲庐长，檐隙遥看凫乙飞。有口竟同河渚喑，旁人还道食言肥。门巷萧疏岁旅催，帘前今雨植莓苔。然糠眼冷中宵火，拨芋心枯后夜灰。木榻梦和筇影瘦，蒲龛情逗鬓丝回。睡余骂鬼浑闲事，怕上人间避债台。廿年朋好尽凋零，宿素思君是典型。风暗瓦灯余半壁，尘埋书鹿弃空庭。岭边鹤怨山人帐，槛外猿啼处士星。只有吟魂消不得，夜台无伴恨冥冥。诗家轩翥许谁参，稂莠相仍世所谙。吴下阿蒙非故态，中原伧父有奇谈。挽回大雅非聊尔，抵柱狂澜竟不堪。却喜仲尼丹漆在，梦中消息是江南。沉沦绝似鹿皮翁，叹世依然俛仰中。两版衡门忘出入，三间老屋判西东。梅边疏影当头月，松下寒涛洒面风。如此景光宜酒所，何劳响下问穷通。休夸钑镂树门楣，坐膝欣看盭绶垂。鸾省兰笤纡袒泽，鲤庭槐荫覆孙枝。擗麟对举麻姑酒，斟雉初调彭老匙。图画更烦王石谷，尧年甲子定相期。门外微风又过萧，仓琅遥撼树头瓢。白云送老三休记，红烛消寒七者寮。乞米僧来抛短景，抱琴客去醉良宵。无端计及雕枯复，春病春心发柳条。冒絮支床叹索居，惊人几卷谷皮书。席门间纳先生履，蓬户聊停长者车。草草淹留成小坐，匆匆惜别愧相于。空留丁卯桥边话，夜雨西窗冷蠹鱼。余年荣落卷帘中，约略新愁半树桐。鸦翅带归成子日，蝇头冻老庶人风。未曾万事唯除死，自断残生要送穷。极目长空虚指点，大江横处一冥鸿。白头无恙鲁灵光，《七发》文成二竖藏。盎盎炉香宜小阁，深深帘幕称间房。诗签切莫求新句，药裹终须检古方。郑重加餐还努力，春风儿女廓然堂。端居风味转萧然，企脚胡床未肯眠。扫叶声空圆昔梦，煮茶烟尽感流年。吟成白雪捞虾夜，书就黄云送橘天。剔罢残灯愁寂历，半龛弥勒共安禅。性癖耽奇每重寻，烦君缄寄喜难任。三条蔑束筲箕肚，万卷书藏椰子心。意蕊乍将枯木放，眼花偏落纸灯阴。白蟫参遍无生诀，公案拈来谢赏音。雪花短褐并离披，战尽饕风跋扈时。先集未堪将策试，乱飘只是听窗知。鸡窠翁进陪鳃酒，驴背人驼矹律诗。明日过云寻宿好，野梅应有冻残枝。暖铺深缸快此身，迷离乐事总无因。畏途久悟时情幻，薄俗难容物态真。与我周旋宁作我，因人成事不如人。桃符换却穷门面，领取霜毛几番新。半生踪迹类佃渔，素领飘萧鸥鹭如。泉石膏肓矜蜡屐，风流罪过悔钞书。梅魂合遣情消受，柳意全冯梦破除。为报春光共流转，早传莺燕到吾庐。
辛亥岁暮杂诗二十首·其一
作者：钱曾
朝代：清

暮景飞腾足叹嗟，强扶蒜发斗霜华。罨头欲掩栖瓶雀，遮尾难邀赴壑蛇。点砌残花虚掩冉，摇窗瘦竹故欹斜。闲身赢得真无事，拨动炉灰兴未赊。
辛亥岁暮杂诗二十首·其七
作者：钱曾
朝代：清

门巷萧疏岁旅催，帘前今雨植莓苔。然糠眼冷中宵火，拨芋心枯后夜灰。木榻梦和筇影瘦，蒲龛情逗鬓丝回。睡余骂鬼浑闲事，怕上人间避债台。
辛亥岁暮杂诗二十首·其三
作者：钱曾
朝代：清

荻床芦壁忍寒过，又向僧寮战睡魔。信信自怜残客况，凄凄难续旅人歌。穷将画扇添行李，倦倚蒲团当养和。愁绝五更钟欲歇，寺门无奈雨声多。
辛亥岁暮杂诗二十首·其九
作者：钱曾
朝代：清

诗家轩翥许谁参，稂莠相仍世所谙。吴下阿蒙非故态，中原伧父有奇谈。挽回大雅非聊尔，抵柱狂澜竟不堪。却喜仲尼丹漆在，梦中消息是江南。
辛亥岁暮杂诗二十首·其二
作者：钱曾
朝代：清

不曾识字不曾忧，墐户何须问远谋。三寸帻憎王莽屋，七升衣傲晏婴裘。胶牙饧冷愁冰齿，婪尾杯深怕转头。安稳吾年生意足，鼎钟无分漫悠悠。
辛亥岁暮杂诗二十首·其二十
作者：钱曾
朝代：清

半生踪迹类佃渔，素领飘萧鸥鹭如。泉石膏肓矜蜡屐，风流罪过悔钞书。梅魂合遣情消受，柳意全冯梦破除。为报春光共流转，早传莺燕到吾庐。
辛亥岁暮杂诗二十首·其五
作者：钱曾
朝代：清

伤心重过好池台，满地斜阳鸟雀哀。九锡不封交让树，瓣香独祭返魂梅。丹梯自傍长廊转，青琐仍通别馆开。犹记年时残酒醒，笙箫飞出隔墙来。
辛亥岁暮杂诗二十首·其八
作者：钱曾
朝代：清

廿年朋好尽凋零，宿素思君是典型。风暗瓦灯余半壁，尘埋书鹿弃空庭。岭边鹤怨山人帐，槛外猿啼处士星。只有吟魂消不得，夜台无伴恨冥冥。
辛亥岁暮杂诗二十首·其六
作者：钱曾
朝代：清

年光身计两相违，背索初逢事已非。野客定怜营马磨，山妻虚话卧牛衣。窗棱暗记蒲庐长，檐隙遥看凫乙飞。有口竟同河渚喑，旁人还道食言肥。
辛亥岁暮杂诗二十首·其十
作者：钱曾
朝代：清

沉沦绝似鹿皮翁，叹世依然俛仰中。两版衡门忘出入，三间老屋判西东。梅边疏影当头月，松下寒涛洒面风。如此景光宜酒所，何劳响下问穷通。
辛亥岁暮杂诗二十首·其十一
作者：钱曾
朝代：清

休夸钑镂树门楣，坐膝欣看盭绶垂。鸾省兰笤纡袒泽，鲤庭槐荫覆孙枝。擗麟对举麻姑酒，斟雉初调彭老匙。图画更烦王石谷，尧年甲子定相期。
辛亥岁暮杂诗二十首·其十七
作者：钱曾
朝代：清

性癖耽奇每重寻，烦君缄寄喜难任。三条蔑束筲箕肚，万卷书藏椰子心。意蕊乍将枯木放，眼花偏落纸灯阴。白蟫参遍无生诀，公案拈来谢赏音。
辛亥岁暮杂诗二十首·其十三
作者：钱曾
朝代：清

冒絮支床叹索居，惊人几卷谷皮书。席门间纳先生履，蓬户聊停长者车。草草淹留成小坐，匆匆惜别愧相于。空留丁卯桥边话，夜雨西窗冷蠹鱼。
辛亥岁暮杂诗二十首·其十九
作者：钱曾
朝代：清

暖铺深缸快此身，迷离乐事总无因。畏途久悟时情幻，薄俗难容物态真。与我周旋宁作我，因人成事不如人。桃符换却穷门面，领取霜毛几番新。
辛亥岁暮杂诗二十首·其十二
作者：钱曾
朝代：清

门外微风又过萧，仓琅遥撼树头瓢。白云送老三休记，红烛消寒七者寮。乞米僧来抛短景，抱琴客去醉良宵。无端计及雕枯复，春病春心发柳条。
辛亥岁暮杂诗二十首·其十五
作者：钱曾
朝代：清

白头无恙鲁灵光，《七发》文成二竖藏。盎盎炉香宜小阁，深深帘幕称间房。诗签切莫求新句，药裹终须检古方。郑重加餐还努力，春风儿女廓然堂。
辛亥岁暮杂诗二十首·其十八
作者：钱曾
朝代：清

雪花短褐并离披，战尽饕风跋扈时。先集未堪将策试，乱飘只是听窗知。鸡窠翁进陪鳃酒，驴背人驼矹律诗。明日过云寻宿好，野梅应有冻残枝。
辛亥岁暮杂诗二十首·其十六
作者：钱曾
朝代：清

端居风味转萧然，企脚胡床未肯眠。扫叶声空圆昔梦，煮茶烟尽感流年。吟成白雪捞虾夜，书就黄云送橘天。剔罢残灯愁寂历，半龛弥勒共安禅。
辛亥岁暮杂诗二十首·其十四
作者：钱曾
朝代：清

余年荣落卷帘中，约略新愁半树桐。鸦翅带归成子日，蝇头冻老庶人风。未曾万事唯除死，自断残生要送穷。极目长空虚指点，大江横处一冥鸿。
辛亥岁暮杂诗二十首·其四
作者：钱曾
朝代：清

冰霜执手忆前期，沟水东头旧别离。戴笠相看循短发，停骖交语挽长眉。桓玄夹袋通神画，李贺奚囊泣鬼诗。莫忘临分频嘱累，岁寒屈指寄来时。
仲夏余有晋阳之行舍弟十一送至瓜州分别兼寄朱近修张考夫
作者：钱本一
朝代：清
体裁：七言律诗

汝来送我晋阳游，汝去离群古渡头。前路尘沙吹万斛，到时风物惜三秋。孟门王屋高难度，铁瓮金陵望转愁。寄语南村诸老友，鸣鞭今已出瓜州。
仿范宽关门飞雪图送李子愿之辽左
作者：钱杜
朝代：清

毳帐紫明驼，蒲桃玉叵罗。西风吹落叶，飞满大凌河。大凌河头啼早鸦，锦州城里弹琵琶。琵琶弦涩冻不响，松山杏山雪一丈。送君走马深雪中，白狐战裙乌角弓。马毛旋空风怒吼，冰底髑髅随马走。东望沈阳城，梦见居庸关。春风有时来，征客何时还。君不见，出关枯草黄入天，密云道上抛榆钱。
同孙子潇步月贾氏废园即图其意
作者：钱杜
朝代：清

幽港沈荒烟，江月上城半。人影穿林来，一一若秋雁。扣门悄不应，一地凉阴横。主人邀客坐，隔竹风炉声。竹深秋意生，月欲与人语。仙鹤飞出墙，桂花落如雨。斜月已过桥，篱影澹如画。时有秋虫声，萧骚杂秋话。话长客欲去，池上双扉开。庵僧苦待客，故使山钟催。归来隐几卧，梦落西溪水。波影满船头，白鸥呼不起。
同孙子潇步月贾氏废园即图其意·其二
作者：钱杜
朝代：清

斜月已过桥，篱影澹如画。时有秋虫声，萧骚杂秋话。话长客欲去，池上双扉开。庵僧苦待客，故使山钟催。归来隐几卧，梦落西溪水。波影满船头，白鸥呼不起。
山楼吹笛图送张叔虎归吴淞
作者：钱杜
朝代：清

云安山楼夜吹笛，江上潮平送行客。三巴一夜秋已生，江船欲开闻笛声。笛声呜咽楼头起，月明吹落巴江水。谁是吴淞张季鹰，莼鲈归思秋风里。阑干百折穿鸟巢，脚下飒飒闻江涛。出峡还愁夜猿急，举头惟见苍崖高。舟人催客前滩住，酒醒梦觉知何处。篷影全遮硖口烟，橹声犹绕楼前树。今夜山楼送客归，几时吹笛故园扉。他乡莫忘茱萸酒，只待江南白雁飞。
峨眉山月
作者：钱杜
朝代：清

嘉陵江远望峨眉，满地残芦月上时。不管瞿塘风浪恶，小篷窗底自题诗。白帝城边树万层，黄牛峡里上秋镫。沽得郫筒好春酒，不辞风露下巴陵。出岭入岭山钟声，上滩下滩萤火明。一只鸬鹚引人去，自欹风簟看潮生。巫山巫峡满秋烟，山木苍苍冷到天。两岸猿声休太苦，青溪归客未曾眠。
峨眉山月·其一
作者：钱杜
朝代：清

嘉陵江远望峨眉，满地残芦月上时。不管瞿塘风浪恶，小篷窗底自题诗。
峨眉山月·其三
作者：钱杜
朝代：清

出岭入岭山钟声，上滩下滩萤火明。一只鸬鹚引人去，自欹风簟看潮生。
峨眉山月·其二
作者：钱杜
朝代：清

白帝城边树万层，黄牛峡里上秋镫。沽得郫筒好春酒，不辞风露下巴陵。
峨眉山月·其四
作者：钱杜
朝代：清

巫山巫峡满秋烟，山木苍苍冷到天。两岸猿声休太苦，青溪归客未曾眠。
息庐图送李柯溪南归
作者：钱杜
朝代：清

万里送君殊可怜，一庐风月足清欢。身离幻境真飞鸟，贫恋残书胜拜官。挥破俗尘苍玉麈，消除沈困紫龙团。莫嫌地僻经过少，细竹幽花次第看。
月林草堂图
作者：钱杜
朝代：清

青天明月不可招，飞入君家草堂里。檐前一道秋河明，万树寒声落窗几。村南村北人悄然，细路确荦穿溪田。白鹇引客入烟竹，拄杖敲门月中宿。一丛两丛山桂花，三点两点秋星斜。水禽争宿触溪簖，野碓激水翻风车。主人留客镫下语，诉说从前乱离苦。夜阑幽咽不成声，一院秋虫落如雨。龙钟白发鸡皮翁，前年避贼来巴东。墙摧篱折仙鹤死，巫山野火烧天红。可怜林际荒寒月，照遍秋堂黯无色。五更屋角狐狸号，城中髑髅三尺高。人生能著几两屐，便扶筇杖寻名山。峨眉仙人冰雪颜，赠之灵药辞人间。峨眉遥遥不可接，远向秋林看明月。明朝飞橹下巴陵，三峡猿声夜萧瑟。
月林草堂图·其一
作者：钱杜
朝代：清

青天明月不可招，飞入君家草堂里。檐前一道秋河明，万树寒声落窗几。村南村北人悄然，细路确荦穿溪田。白鹇引客入烟竹，拄杖敲门月中宿。
月林草堂图·其三
作者：钱杜
朝代：清

龙钟白发鸡皮翁，前年避贼来巴东。墙摧篱折仙鹤死，巫山野火烧天红。可怜林际荒寒月，照遍秋堂黯无色。五更屋角狐狸号，城中髑髅三尺高。
月林草堂图·其二
作者：钱杜
朝代：清

一丛两丛山桂花，三点两点秋星斜。水禽争宿触溪簖，野碓激水翻风车。主人留客镫下语，诉说从前乱离苦。夜阑幽咽不成声，一院秋虫落如雨。
月林草堂图·其四
作者：钱杜
朝代：清

人生能著几两屐，便扶筇杖寻名山。峨眉仙人冰雪颜，赠之灵药辞人间。峨眉遥遥不可接，远向秋林看明月。明朝飞橹下巴陵，三峡猿声夜萧瑟。
未谷在云涛寺避暑余往访之清斋三日而别为留是图作佛前清供
作者：钱杜
朝代：清

谷口来寻郑子真，茅庵阒寂净无尘。品泉爱结烟霞侣，乞食能参定慧身。潭上僧归留破钵，松头龙挂剩残鳞。碧峣溪上堪消昼，便挟圆瓢与卜邻。
杨升庵先生像
作者：钱杜
朝代：清

万死投荒落魄人，偶然重现宰官身。金鸡远寄东华梦，杜宇空啼故国春。关塞魂归云似墨，琵琶声断雨如尘。哀牢几树垂垂柳，尚识前朝放逐臣。
模云西老人荒率意
作者：钱杜
朝代：清

荻芦阴里小徘徊，薄暝轻舠且未开。山叶打篷风拍水，虫声如雨过溪来。
滇中黑龙潭有古梅两株唐时物也未谷为设阑楯索余图永之于石
作者：钱杜
朝代：清

疏香拂拂吹面来，黑龙潭上梅花开。紫云吹影落波底，碧琉璃浸红玫瑰。寻山惯骑款段马，叩门不许奚童催。道人揖客山院静，风炉茶沸喧殷雷。老干盘空见须发，苍鳞卧地栖莓苔。蛰龙一睡不复醒，铁笛吹破云千堆。谁人手携入灵境，传闻天宝当时栽。千年劫火烧不死，支离孕结丹砂胎。人生安得如汝寿，古佛含笑天公猜。老夫十日面青壁，放笔自喜无纤埃。山空杳冥天籁绝，枝底只有山禽陪。夕阳倒射殿角赤，花光人影相徘徊。鹤声送客入城去，衣上染得朱霞回。
灞陵怨别
作者：钱杜
朝代：清

终南残月挂城头，花落旗亭水乱流。不用风前折杨柳，琵琶弹出灞陵秋。树里黄河绕塞长，边风吹角水茫茫。关西老将头如雪，醉倚弓刀说战场。冷落东风万柳丝，销魂桥上立多时。酒痕狼藉春衫湿，休唱何戡绝妙词。
灞陵怨别·其一
作者：钱杜
朝代：清

终南残月挂城头，花落旗亭水乱流。不用风前折杨柳，琵琶弹出灞陵秋。
灞陵怨别·其三
作者：钱杜
朝代：清

冷落东风万柳丝，销魂桥上立多时。酒痕狼藉春衫湿，休唱何戡绝妙词。
灞陵怨别·其二
作者：钱杜
朝代：清

树里黄河绕塞长，边风吹角水茫茫。关西老将头如雪，醉倚弓刀说战场。
灞陵怨别同孙子潇步月贾氏废园即图其意·其一
作者：钱杜
朝代：清
体裁：古风

幽港沈荒烟，江月上城半。人影穿林来，一一若秋雁。扣门悄不应，一地凉阴横。主人邀客坐，隔竹风炉声。竹深秋意生，月欲与人语。仙鹤飞出墙，桂花落如雨。
花将军营中驼罗骢马飘瞥善战云自西藏中所得索余貌之是日席上姚太守施总戎及诸幕僚各为一诗豪宕感激之意可以传矣
作者：钱杜
朝代：清

黔西都护鞍马雄，骁勇第一驼罗骢。来从流沙走万里，满身汗血桃花红。黄须健儿控不得，出阵入阵生旋风。拳毛飒爽神骨耸，世无曹霸谁能工。昔日善画李伯时，吴兴承旨能匹之。星精未许俗手貌，诸公况复为新诗。紫金盘陀七宝串，雄姿尺幅开生面。枥下牵来意独豪，营前骑出人争羡。万人辟易战士呼，突围夜上山梁趋。四蹄蹴踏砂石裂，项下髑髅如贯珠。飞身击贼贼胆碎，将军新破松毛寨。卸鞍猛气犹夺人，十万降苗帐前拜。军中挝鼓军门开，巴西太守携客来。酒酣磅礴解衣看，午夜壁上疑风雷。怜余屡貌寻常者，神骏须从醉中写。玉鞭明日下安笼，看扫欃枪洗兵马。
题团扇
作者：钱杜
朝代：清

碧天凉影乱啼鸦，水调玲珑唱落霞。梦入小红桥外路，四围风柳一湖花。
上元夕偕宾谷丈泛舟石湖登天镜阁
作者：钱林
朝代：清

石湖浑似镜中过，湖上风光渐绿波。村鼓不圆烟月冷，寺镫先落水风多。原知胜地宜耕读，且放新年入啸歌。净业合从居士证，楞伽清梵夜如何。
佛音阁
作者：钱林
朝代：清

春影如云不入城，平田一绿少人行。野花都已得禅意，山鸟半能呼佛名。间拓断碑分藓色，爱凭虚阁借松声。等闲小李开图画，金碧遥天上晚晴。
傍花村看菊作短歌
作者：钱林
朝代：清

傍花村上秋光妍，离披晚菊摇霜天。柴门水色绕篱落，翠竹萧萧相对仙。飘然出城巾带便，先生杖头无一钱。青衫如叶道旁顾，瑟缩男儿虫可怜。哀螀瘦蝶逢岸边，纵无落英草亦眠。何人解荐此寒绿，一盏平山堂下泉。画船适来闻扣舷，吴姬泠泠弹蜀弦。花枝不分照长夜，安得东风重放颠。楼台惘然落日前，金碧画图成古烟。笑携村酒醉归去，红树与人谁少年。
夜题
作者：钱林
朝代：清

颓云成乱峰，深黑攫月去。林空四无影，鸟梦堕鬼趣。此时风怒号，叶散不复聚。搔首丛百忧，栖身接孤虑。亦知于宇旷，但觉人生遽。一杵城楼钟，荒荒破烟曙。
张舸斋邀饮江上之临东亭醉中赋赠
作者：钱林
朝代：清

酒怀枯死渴不开，江口怒卷涛声来。临东亭前日滟滟，将水添入黄金杯。江亭主人旧张绪，岸柳留人不能去。离情摇动十年前，寒绿须眉冷相聚。飞云履舄我倦游，君尚逸兴凌沧洲。楼图卷出武夷色，呼吸石髓穷冥搜。君诗曲折写清快，纵笔还愁海门隘。鹤声一一飞上天，无数江豚下风拜。惊涛脚底鼋鼍奔，抛珠溅玉不敢吞。狂飙吹落阑干唾，恐有当年旧酒痕。
春阴词
作者：钱林
朝代：清

湖气酿春春不流，柳丝摇梦低汀洲。东风衣袖卷烟雾，十里画船如画楼。酒旗濛濛湿轻暝，屋角梨云白成影。入间还是养花天，满地花魂招不醒。谁家帘阁春寒隔，阑干吹上相思色。镜里分明堕晚愁，盘鸦入手昏于墨。
留别归云草堂
作者：钱林
朝代：清

离筵无欢容，银烛光不辉。清歌既宛转，妙舞亦葳蕤。竹声一以破，琴瑟满堂悲。主人送我出，门外霜风吹。倦马足易疲，倦客身易衰。风尘令人老，仆仆将何为。
秋江篇寄吴中诸故人
作者：钱林
朝代：清

秋江鲤鱼吹浪花，秋江暮寒生绿沙。阑干女儿小垂手，挽起玄云堆鬓鸦。明妆宝幄开筵促，估客缠头锦千轴。白项老乌啼向人，恰似当年耳边曲。当年醉宿倡家楼，就中尤数清溪游。溪流九曲一明镜，水晶帘额珊瑚钩。乌衣诸郎白翎雀，梨园子弟黄幡绰。过江人物最风流，纵饮高歌杂谈噱。入门下马气吐虹，座客谓我周盘龙。我时坐上语不发，一饮欲尽三千钟。银河翻空向身倒，映我玉缸颜色好。酒星摇摇如劝人，直唤麻姑下蓬岛。烛奴浓笑擎荷盘，二十四枝吹欲乾。红镫须臾滚檐角，恰照高楼上丝竹。秋空四起响蜀弦，玄猿绿罴飞满前。此时素娥正悄悄，欲落不落西山巅。当头明月不可掇，过眼悲风那堪摘。美人可惜尽如花，一别云端两超忽。扁舟飘泊横江渚，风月年年浩无主。夜来愁思落谁家，自抱琵琶不知处。吴弦续续弹楚歌，楼头夜宴秋江多。秋江呜咽秋风波。芙蓉醉倒颜微酡，少年不饮奈老何。
积雪初尽晚晴忽开怅然成咏
作者：钱林
朝代：清

雪尽江更空，落帆横浦侧。孤亭夕照里，一雁见风色。买酒归路遥，寒云敛成夕。渺渺野水横，荒荒岸烟直。沙禽背船飞，见面不相识。明月来未来，前山岂能隔。
笛思
作者：钱林
朝代：清

斜日西楼笛思凉，无端洗马恨茫茫。天涯即在阑干外，岭色江声未是长。
舟泊盘门
作者：钱林
朝代：清

雁橹一声响，落帆城影圆。花光横水槛，酒气压山船。吴市几家鹤，齐亭千树蝉。晚来纤月上，留梦照婵娟。
醉后放舟焦山乘月而归因赋长史
作者：钱林
朝代：清

火云烧山山欲焦，船头湿翠风萧萧。孝然高卧唤不起，洞口瞥有仙人招。孤筇入手凌山椒，轩然杰阁开松寥。天光徘徊鹳雀喜，水气合沓鱼龙骄。是时江空初上潮，淡白尽处青为缭。鲛宫倒影晃金碧，海上复见秦时桥。碧城凉梦来迢迢，屏间枯坐茶烟消。老僧欲定定不得，波心一月如珠跳。倚阑何人横玉箫，金支翠旗纷荡摇。我疑混沌死千载，浮出郭墓青峣峣。南宫之石不可标，东坡之带安可要。风流一替水天冷，岂惜为尔飞三蕉。酒酣我亦回兰桡，中流恰遇相妃朝。一声柔橹过江去，鸥花鹭叶秋魂飘。
龙津镇岸边有竹树村落因以为咏
作者：钱林
朝代：清

乍迷酤酒径，二泉手泽龙山坡。一炉制就用温砚，胸中别具炉锤多。汝从汝革变则化，我行我法平无颇。氤氲祇许捧太乙，清净未肯皈维摩。先生点易山之阿，研朱滴露供吟哦。炉中水火亦既济，坎离消息当如何。岁寒周旋到冰雪，造化回斡期阳和。昆昆灰起活火死，欲息不息生风波。烟云过眼泣鸲鹆，雷雨脱手惊蛟鼍。土花蚀紫铜晕碧，谁与一日三摩挲。故山回首增滂沱。风台石磴空藤萝。祇今净室作清供，光气夜烛恒沙河。竹炉相映有图卷，石鼎突出无诗歌。他时遗砚傥归里，墨池飞出山阴鹅。
临江仙·嘲杨花
作者：钱枚
朝代：清
体裁：词

和雨和烟飞不定，送迎常在邮亭。何缘看得别离轻。人间多此恨，花里最无情。一阵楝花风起处，曝衣人最心惊。问伊何苦化浮萍。几多轻薄意，飘泊到来生。
临江仙·寄怀严六小秋隽生
作者：钱枚
朝代：清
体裁：词

九十日春将尽，一千里路相思。江南客到落花时。殷勤开短札，懊恼写新词。闻说故乡难住，更添愁绪如丝。一番惆怅一番痴。行期还未定，先要问归期。
卖花声·从友人乞秋海棠
作者：钱枚
朝代：清
体裁：词

微雨暗西楼。花事勾留。从君分取半庭秋。属付园丁轻著力，牢护根头。花韵便盈眸。无限温柔。问花真个断肠不。侬做断肠人已惯，翻替花愁。
台城路·赠军台戍客
作者：钱枚
朝代：清
体裁：词

征人各样思家梦，亏他秋月来照。绿鬓华年，白头病骨，都是凄凉同调。霜天渐晓。又哀角催眠，酸风敧帽。冷冷清清，一群人影帐前绕。繁华过来草草，怅亲朋都散，僮仆先饱。眼泪成冰，料难洗面，才信在家贫好。君休懊恼。判归骨家园，也还易到。那更酸心，玉关人已老。
咏怀堂故址
作者：钱枚
朝代：清

璧月依然寂寞圆，飘零燕子小红笺。君王一唱无愁曲，赵鬼梅虫尽可怜。
夜至江神庙看月怀焦山觉上人
作者：钱枚
朝代：清

江神庙前江月寒，汉女红妃踏浪还。永夜鱼龙朝绛节，四天笙鹤响秋山。波声隐隐银河上，云气亭亭帐殿间。知有闲僧识清净，未应乘月闭禅关。
天仙子·题林小溪绕屋梅花图
作者：钱枚
朝代：清
体裁：词

花南雪北访诗人。未到门时香暗闻。门前翠羽一群群。一只鹤，一窝云。瘦煞扬州月二分。
小重山·题李虎观邦燮梅梁渔隐图
作者：钱枚
朝代：清
体裁：词

卜筑山庄寄此生。溪山随处好、一竿轻。乍携横笛上湘舲。沧波外，吹裂夜山青。展卷最关情。自怜人海梦、几时醒。故乡也有好渔汀。西溪路，孤负旧鸥盟。
忆江南·其一
作者：钱枚
朝代：清
体裁：词

侵晓起，莫过画廊西。墙角未开花一桁，梁间却有燕双栖。生怕涴春泥。
忆江南·其一
作者：钱枚
朝代：清
体裁：词

来去处，相近碧窗纱。浅拨风炉温卯酒，半开罗幔递春茶。香沁碧桃花。
忆江南·其三
作者：钱枚
朝代：清
体裁：词

愁望远，清泪湿罗衣。春事催完蝴蝶懒，杨花开瘦鲤鱼肥。游子未成归。
忆江南·其二
作者：钱枚
朝代：清
体裁：词

临别去，无语泪空流。一寸缕金裙带子，替卿能写几多愁。心事太悠悠。
忆江南·其二
作者：钱枚
朝代：清
体裁：词

残梦怯，月下枕函低。花影一窗无觅处，东风吹过翠帘西。已唱汝南鸡。
忆江南·其四
作者：钱枚
朝代：清
体裁：词

深院里，独自坐缝衣。旧梦易迷三里雾，新愁分付九张机。眉语认依稀。
忆王孙
作者：钱枚
朝代：清
体裁：词

短长亭子短长桥。桥外垂杨一万条。那回临别两魂销。恨迢迢。双桨春风打暮潮。
忆王孙·短长亭子短长桥
作者：钱枚
朝代：清
体裁：词

短长亭子短长桥，桥外垂杨一万条。那回临别两魂销，恨迢迢，双桨春风打暮潮。
摸鱼儿
作者：钱枚
朝代：清
体裁：词

正长安、酒人欢聚，匆匆离绪偏起。围炉不厌更深语，明日留君无计。君去矣。讶才说销寒，便惹销魂意。夜长如此。且抛却愁心，暂同谐笑，头没酒杯里。河间地。冻合滹沱千里。酸风猎猎吹耳。悲歌慷慨真无益，莫唱清商变徵。君解未。怅从古依人，谁吐元龙气。月华如水。算夜夜江南，梦魂归去，明夜又燕市。
更漏子
作者：钱枚
朝代：清
体裁：词

夜寒时，人倦后。阁里重新温酒。屏风上，画成行。一双金凤凰。抛红豆。捎罗袖。镇有閒情消受。何须记，自难忘。多烧心字香。
望梅
作者：钱枚
朝代：清
体裁：词

江城夏五。正梅肥时候，风风雨雨。记窗前、一树青青，早分付园丁，倾筐摘取。亲手搓挲，更方法、从头说与。青钱细簸，白蜜生腌，红瓷封贮。追思十年前事，怅绿么弦断，翠奁香炷。又江南、节物登盘，问旧时滋味，何尝如许。春梦销沉，访嫩绿、池塘何处。剩微酸一点，常在心头留住。
柳梢青
作者：钱枚
朝代：清
体裁：词

半醉情肠，懊侬天气，独坐西楼。往事空寻，人间天上，眼底心头。黄昏放下帘钩。又微雨、声声送秋。荷叶芭蕉，两边憔悴，一样清愁。
柳梢青 其一 题邵四兰风广铨长相思图
作者：钱枚
朝代：清
体裁：词

杜牧风怀，崔徽心事，分付春痕。豆蔻梢头，樱桃花底，何处重门。天涯独自黄昏。剩梦里、香温酒温。红粉飘零，青衫落拓，一样销魂。
柳梢青 其三 题邵四兰风广铨长相思图
作者：钱枚
朝代：清
体裁：词

弹指流光，关心旧事，我亦怜卿。无计留人，居然作客，太不聪明。春风枉自留情。吹几处、长亭短亭。一个情侬，今生如此，何况来生。
柳梢青 其二 题邵四兰风广铨长相思图
作者：钱枚
朝代：清
体裁：词

画里真真，风前扣扣，争奈情何。除自当初，不曾相识，来去由他。春深梦也成婆。撇几处、帘波酒波。六六鸳鸯，双双蝴蝶，总是愁魔。
柳梢青 其四 题邵四兰风广铨长相思图
作者：钱枚
朝代：清
体裁：词

天上桃花，人间流水，本是参差。裙带留仙，心香忏佛，春梦醒时。才人毕竟情痴。似杨柳、千丝万丝。浪打浮萍，风扶飞絮，未必相思。
水调歌头·寄题叔美七弟骑象百蛮图
作者：钱枚
朝代：清
体裁：词

壮思忽而动，骑象入群蛮。瘴云衣上如墨，细点鹧鸪斑。聊复科头赤脚，且吃槟榔蒟酱，快活胜粗官。归兴却难遣，夜夜唱刀环。怅年来，君绝徼，我边关。西风朔雪千里，瘦马自冲寒。飘泊天涯书剑，回首故园兄弟，清泪各潺湲。何日共携手，稳卧越中山。
水龙吟·绿迦楠精舍销寒第二集，分赋得玉河桥咏明季魏宫人等二百馀人殉难事
作者：钱枚
朝代：清
体裁：词

溶溶一片明波，也曾照见沧桑换。甲申旧事，飞来烽火，六宫星散。无数蛾眉，同甘鱼腹，粉蘦香乱。羡沟中红叶，无情飘荡，浑不解、兴亡怨。更有费家娇伴。闪刀光、虎头生断。一般报主，水流花谢，凄凉歌管。料得芳魂，依然奉侍，玉鱼金碗。胜荒燐夜哭，清清冷冷，玉钩斜畔。
江南忆 其一 寄怀兰村
作者：钱枚
朝代：清
体裁：词

江南忆，最忆好园扉。舶趠风前行客到，莲花桥畔酒人归。情话两依依。
江南忆 其三 寄怀兰村
作者：钱枚
朝代：清
体裁：词

江南忆，欢喜结同盟。近水花枝评甲乙，骂人酒令赌聪明。团坐笑颜生。
江南忆 其二 寄怀兰村
作者：钱枚
朝代：清
体裁：词

江南忆，剪烛坐更阑。捉搦偷开金了鸟，更衣共凭玉阑干。临睡又盘桓。
江南忆 其五 寄怀兰村
作者：钱枚
朝代：清
体裁：词

江南忆，丁字水帘前。孙楚楼开频唤酒，谢娘家近懒回船。情思各缠绵。
江南忆 其六 寄怀兰村
作者：钱枚
朝代：清
体裁：词

江南忆，憔悴望天涯。游兴浅于缸面酒，春愁浓过雨前茶。梦即到君家。
江南忆 其四 寄怀兰村
作者：钱枚
朝代：清
体裁：词

江南忆，频夕置深杯。酒熟巧催生客去，鱼跳却上小船来。颠笑忽如雷。
洞仙歌·病中闻梅花开到九分
作者：钱枚
朝代：清
体裁：词

春阴五日，最关心花事。花信知他欲开未。奈一重纸帐，先逗轻寒，人病了、镇日恹恹浓睡。侍儿私语处，听说南枝，瘦影竛竮不禁倚。惆怅祝东风，著意轻怜，须唤取、蝶蜂回避。第一是、留他一分儿，也莫为春愁，似侬憔悴。
洞仙歌·题袁大兰村通南园春梦图
作者：钱枚
朝代：清
体裁：词

困人天气，又落红成片。不是东风不留恋。奈子归声紧，抵死催春，春去了，花也被他啼倦。最难排解处，花落春归，好盼明年再相见。偏是梦无凭，梦里相逢，还不是、旧时人面。悔不学杨花化浮萍，看点点圆波，不曾分散。
浣溪沙
作者：钱枚
朝代：清
体裁：词

年时畏见好时光。疏雨催开花半墙。许多蝴蝶下回廊。人又不来春又去，凭栏独自著思量。料谁说与但回肠。
浣溪沙 其一 寄内
作者：钱枚
朝代：清
体裁：词

征鸿南下水东流。早晚行人过兖州。客中难得寄书邮。一枕轻寒千里梦，两边明月十分愁。不眠同在五更头。
浣溪沙 其二 寄内
作者：钱枚
朝代：清
体裁：词

慵妆倭鬌不胜钗。自嫁黔娄百事乖。閒愁好是强安排。莺最有心惊别梦，风偏无力卷春怀。莫将病眼盼天涯。
浣溪沙·记梦
作者：钱枚
朝代：清
体裁：词

春风吹梦引閒情。梦里从他过一生。最无能耐是鸡声。人为伤心才学佛，花如解语定怜卿。一番閒话记分明。
浪淘沙·其一
作者：钱枚
朝代：清
体裁：词

香雾湿花枝。月上迟迟。笼灯说与醉人知。酒后须教添半臂，怕有风吹。好梦不多时。花事迷离。春阴阁住海棠丝。一陈凄凉心上过，独自寻思。
浪淘沙·其二
作者：钱枚
朝代：清
体裁：词

月影上红楼。挂起帘钩。尊前重唱小梁州。叵耐三更银烛泪，先替人愁。往事梦悠悠。独自凝眸。肯来相伴是春愁。别有一般消遣处，阁在心头。
清平乐
作者：钱枚
朝代：清
体裁：词

斜风细雨。总是销魂处。侬自留人留不住。好梦几时重作。天涯芳草悠悠。垂杨影里登楼。望尽去帆千片，更无一个归舟。
清平乐·瓶梅
作者：钱枚
朝代：清
体裁：词

铜瓶一尺。注水春冰裂。不管三更帘外黑。剪取半枝残雪。夜阑梦醒空帏。纸窗画本依稀。较量月斜时候，影儿略比花肥。
湘月
作者：钱枚
朝代：清
体裁：词

玉梅花下，有亭亭翠袖，天寒徙倚。命似飞花身似叶，一寸柔肠先死。眉语微传，脸波欲湿，瘦得春如此。留伊风貌，定烦写韵仙史。却遇吴质工愁，画图省识，镇有相怜意。粉断香销浑似梦，笑问干卿何事。名士青衫，美人黄土，各自伤憔悴。芳魂休怅，逢君已是知己。
湘月·题汪紫珊世泰碧梧山馆图
作者：钱枚
朝代：清
体裁：词

纸窗棐几，爱秋阴盈寸，随风飘落。潇洒閒翻高士传，消受神仙清福。满砌虫吟，一丸月小，几片凉云绿。送来半臂，有人偷觑银烛。还记去岁扁舟，秣陵江上，悔未寻幽躅。归向空山愁寂处，料理长镵黄独。何日閒身，洗空尘镜，远访云林屋。琴丝酒盏，树根把卷同读。
琐窗寒·粤中白蘋花大如盎，何丈春渚自扬州小玲珑山馆携归，赋词索和
作者：钱枚
朝代：清
体裁：词

澹影羞烟，低枝怯水，娉婷如许。欲开还未，须待日高亭午。漫催他、惺忪倦眼，晓凉难得芳心吐。比莲花、还瘦三分，争禁一天风露。记到苕溪路。只瘦蟹芦汀，冷沤菱蒲。柳恽工吟，浑未见、者番风趣。羡骚人、耐得清愁，绾将一把蛮烟住。怕扬州、花月繁华，合伴半湾枯树。
百字令
作者：钱枚
朝代：清
体裁：词

百年池馆。问舞衫歌扇，飘零何处。只有春愁销不尽，分付牡丹留住。燕子重来，雕栏已换，寂寞寻黄土。料应紫玉，香魂不化烟缕。闻到翠袖翩跹，云鬟倭鬌，时作珊珊步。天上凉蟾明似镜，仍照旧时眉妩。绝胜秋娘，钗横鬓乱，夜唱坟头雨。一番凭吊，东风摇曳如许。
菩萨蛮·秋闺
作者：钱枚
朝代：清
体裁：词

溶溶一片桐阴碎。淩波微露惊鸿态。秋影却平分。眉痕与鬓痕。阑干閒倚遍。小立知他倦。簟卷早凉天。蝶眠人未眠。
蝶恋花·咏藕
作者：钱枚
朝代：清
体裁：词

一握弯环西子臂。暖玉玲珑，薄切春冰碎。人在碧阑干畔倚。教侬亲手风前递。记上莲舟浮渌水。郎面莲花，妾意莲蓬子。谁解缠绵心上事。个中别有柔丝系。
蝶恋花·题家筠友春风忆旧图
作者：钱枚
朝代：清
体裁：词

万条金缕和烟种。似起如眠，绿到春无缝。可奈长条迎又送。天涯谁系青丝鞚。他乡听断江城弄。人似杨花，愁比杨花重。一种晚风吹不动。凄凉十五年前梦。
醉春风·江上
作者：钱枚
朝代：清
体裁：词

无限江山兴。杯酒无人赠。一双倦眼看金焦，醒。醒。醒。饭也无味，茶也无味，睡也知难稳。独自扁舟闷。独自深宵冷。西风老雁叫荒江，听。听。听。二更潮长，五更潮落，侵晓开船定。
醉蓬莱·夫容山馆销寒第三集，题仇十洲王母醉归图
作者：钱枚
朝代：清
体裁：词

乍传言玉女，蕊殿开筵，春回一笑。水瑟云璈，奏泠泠新调。月姊行觞，麻姑进斝，祝与天齐老。斜盼银河，吸乾碧海，乾坤都小。宴罢归来，琼霞晕颊，珠斗敧肩，看侍儿扶好。倦眼惺忪，怕天鸡催晓。料得双成，聪明绝世，向仙丁传报。好护园门，生防今夜，岁星偷到。
采桑子
作者：钱枚
朝代：清
体裁：词

寻思花月追欢地，枉自心惊。数遍深更。閒步中庭看晓星。佛前悄地拈香祝，忏悔来生。不要聪明。到底情痴忏不成。
金缕曲·题秦良玉小像
作者：钱枚
朝代：清
体裁：词

明季西川祸。自秦中、飞来天狗，毒流兵火。石砫天生奇女子，贼胆闻风先堕。早料理、巫夔平妥。争奈军门无将略，念家山、只怕荆襄破。妄男耳，妾之可。蛮中遗象谁传播。想沙场、弓刀列队，指麾高座。一领锦袍殷战血，衬得云鬟婀娜。更飞马，桃花一朵。展卷英风生飒爽，问题名、愧煞宁南左。军国恨，尚眉锁。
金缕曲·题黄仲则先生《悔存斋词稿》，即用集中「赠汪剑潭」原韵
作者：钱枚
朝代：清
体裁：词

太白才奔放。记扁舟、洞庭吹笛，高楼秋望。读罢金荃新乐府，又见苏辛身量。细领略、一生惆怅。今日先生埋骨矣，只春愁难付秋坟葬。一缕缕，夜飘荡。才名合在孙洪上。尽消磨、閒中滋味，客中情况。书剑飘零朋旧散，剩得灵光无恙。肯掷向，蓬蒿穷巷。高卧玉楼仙梦稳，有明霞作枕云为帐。天风送，佩声响。
青玉案
作者：钱枚
朝代：清
体裁：词

无端想著销魂处。挑逗起、閒情绪。心字香曾烧一炷。意中人远，酒边愁近，天上春风去。城头已打紞如鼓。病眼惺忪倦如许。断梦原来留不住。半床凉月，一阶凉叶，满地凉虫语。
风蝶令
作者：钱枚
朝代：清
体裁：词

好梦难重作，春愁又一年。东风吹起夜窗眠。依旧初三月子、不曾圆。晓雾凝香湿，游丝惹恨牵。桃花开近翠帘前。花外一重凉雨、一重烟。
风蝶令·促织
作者：钱枚
朝代：清
体裁：词

夜簟凉初起，秋衾梦未成。不堪听得两三声。何况凄凄切切、到天明。暖阁人团坐，金盆斗有名。愁人一个自关情。若问华堂风月、那心惊。
鹊桥仙
作者：钱枚
朝代：清
体裁：词

酸风渐紧，月轮微直，记得那回元夜。小鬟低语劝深杯，拚醉倒、玉梅花下。十年前事，最关心处，重到旧时亭榭。空留卐字曲阑干，只少个、凭阑人也。
鹊桥仙·七夕出门将至上谷
作者：钱枚
朝代：清
体裁：词

雁声何处，笛声何处，搅得愁心难歇。双星心事太匆匆，原不管、世间离别。辞家也惯，长行也惯，只有依人难说。西风瘦马佛狸城，可许我、自家怜惜。
鹊桥仙·自白下回武林舟中寄兰村
作者：钱枚
朝代：清
体裁：词

见时无语，别时无语，过后思量千遍。人生若不苦相思，又何用、天生鱼雁。青山向暮，白云无尽，却好澄江如练。阿谁唤起石尤风，蓦地把、峭帆吹转。
丸药示介维用皮日休夏首病愈因招鲁望韵
作者：钱柏龄
朝代：清
体裁：七言律诗

秋老虔南正葛衣，披襟遥忆旧荆扉。连宵候月来花外，几日攀萝到翠微。曲沼网归鱼婢小，雕盘剥出荔奴肥。仙郎座上惟酬和，相对真堪息世机。
卢师山歌用东坡游径山韵
作者：钱柏龄
朝代：清
体裁：古风

卢沟之北卢师山，山势回合如辋川。涧道屈曲不易到，一路行迹同螺旋。巨石镇压是何物，或言下乃蛟龙渊。吾闻师来自江介，破船欲拂蓬山巅。从风荡漾任所止，一朝此地开青莲。师乎兀坐洞壑畔，小青大青随蜿蜒。毒龙一制了无事，秘魔从此留安禅。我来暮春春日霁，杨柳飞絮榆飞钱。披襟策杖历重险，脱帽直向幽崖眠。仰天长啸激清响，白日欲下高飞鸢。龙团一饼出行橐，林间石鼎手自煎。恣意盘礴此亦得，青松白日良静便。洞门古柏不三尺，遗迹一睹心茫然。师乎掉船竟何处，沧桑倏忽惊千年。
同宋牧仲父子丰台看芍药迟梁药亭蒋京少不至用东坡定惠院寓居月夜偶出韵
作者：钱柏龄
朝代：清
体裁：古风

看花有约去恐迟，中宵揽衣起问夜。平明连骑出城南，一径斜穿柳阴下。曲渚回塘趁马蹄，红鱼拨剌惊湍泻。花林渐入东丰台，栏纡万字墙低亚。司马园林兰若边，閒亭喜得从容借。开尊促坐香盈襟，婪尾春光未彫谢。羲轮欲转西山青，倚醉寻芳过邻舍。吟鞭逼逐游蜂狂，咀啮英华如啖蔗。扑面蘋风日夕高，惜花还为花生怕。梁鸿蒋诩期不来，胜事已偏从笑骂。
和《喜彭躬庵处士过访即席赋赠兼送往江南》韵
作者：钱柏龄
朝代：清
体裁：七言律诗

野服双江喜乍攀，追陪彷佛到松关。不缘令尹冰心迥，那识真人紫气閒。官舍梅花同一榻，春帆樽酒度千山。分携最羡冥鸿远，梗泛何由得共还。
和佛桑韵
作者：钱柏龄
朝代：清
体裁：七言律诗

玛瑙殷红浅赭黄，朝晖映处见扶桑。当筵自共霞争丽，辟恶宁须麝比香。戴胜降应惊别艳，罗敷攀合妒新妆。木棉岭上开无数，难向重楼拟乐昌。
和公以榠楂见贻口占为谢
作者：钱柏龄
朝代：清
体裁：古风

南国秋气佳，凉风荐百果。处士投使君，榠楂绝磊砢。数颗良已微，方欣所得夥。顾兹高贤贻，味与尘中左。珍重阅图经，茗语烛花堕。咄嗟成报章，才尽独惭我。诗人感木桃，行当什袭裹。
和咏庭蕉用松陵集新竹韵
作者：钱柏龄
朝代：清
体裁：古风

甘蕉环数抱，森绿浮轩楹。苞固若义竹，耸矗连苍冥。何来垂天翼，委此青云翎。兀然楼阁表，突起芙蓉屏。翻风碧霭动，过雨飞流生。炎威炽西陆，广荫月中庭。挥毫事已邈，覆鹿梦未醒。偃仰高林下，襟袖馀幽馨。终古饱霜霰，苍翠无时零。
和宋牧仲《己未除夕喜吴远度见过席上有作》韵
作者：钱柏龄
朝代：清
体裁：古风

吴君泼墨雄江东，气格不落丹青中。得名海内三十载，素髯欲改朱颜红。今年使君驻白下，元辰柏酒曾相逢。周郎题诗殊敏捷，嵯峨青翰生条风。春帆送我赣江去，妙迹常忆梅花工。逡巡流景三百六，联吟窃幸仙郎同。只今除夕日初夕，双江爆竹喧儿童。喜君至此正匝岁，中庭兰蕙开芳丛。赠有淋漓双画幅，烟岚彷佛凌崆峒。九微佳制更殊绝，举酌胜对鳌山峰。顿使兰台动词赋，高吟声协黄钟宫。佳辰胜事良未易，罗浮策杖嗟悤悤。明年聚首向何处，还期同听台城钟。
和宋牧仲《月夜同介维暨子基至著饮东胜山精舍》韵
作者：钱柏龄
朝代：清
体裁：古风

仙郎奉使来虔州，倏忽夏葛还冬裘。双江政平日无事，放衙常作花宫游。此山突兀傍城角，禅关曲折随林丘。白头老僧意潇洒，手植百果耽清幽。使君过此雨初霁，山门寂历停华辀。担壶挈榼踵相继，日云暮矣仍淹留。木奴满前香未了，山茶欲傲炎天榴。即此一壑足盘礴，招隐何必淮南刘。使君兴至发高咏，硬黄纸上松烟浮。居然天庭振大吕，非徒琐细工吟讴。群从意气尽磊落，下笔恍见腾蛟虬。须臾暝烟淡丛薄，中庭忽睹金波流。新篘满酌那辞醉，狂来聊复残毫抽。沉沉银箭催不起，濡墨拟黑张颠头。
和宋牧仲《登谪仙楼》韵
作者：钱柏龄
朝代：清
体裁：七言律诗

轻风斜日到江隈，江上飞楼四望开。万古人同明月在，三春客逐野鸥来。丹青满壁留云峤，烟雨空庭积翠苔。旷代风流谁继起，祗今独羡出群才。
和宋牧仲《荻港避风》韵
作者：钱柏龄
朝代：清
体裁：七言律诗

无边雪浪捲江豚，风际收帆日欲昏。夹岸人家喧水市，半山佛刹隐松门。鸠兹路隔春云杳，板子矶高古戍存。明月舵楼閒对酒，数声社鼓起遥村。
和宋牧仲《野泊》韵
作者：钱柏龄
朝代：清
体裁：五言律诗

落日来秋浦，征桡驻浅沙。烟生欹岸柳，香送远村花。片月依人近，三山入望赊。谁怜未归雁，江上数行斜。
和宋牧仲《题远度画三绝句》韵·其一
作者：钱柏龄
朝代：清
体裁：五言绝句

小筑溪山幽，秋色莽零乱。若非瀼西堂，定是柴桑馆。
和宋牧仲《题远度画三绝句》韵·其三
作者：钱柏龄
朝代：清
体裁：五言绝句

草阁云边开，松涛空际入。阁上复何人，看山閒伫立。
和宋牧仲《题远度画三绝句》韵·其二
作者：钱柏龄
朝代：清
体裁：五言绝句

枫老欲作花，竹烟知煮茗。一编静对馀，目送回溪艇。
和山呼韵
作者：钱柏龄
朝代：清
体裁：七言律诗

炎方珍鸟见来奇，阅遍禽经未得知。金屋漫怜同翠羽，雪腮浑欲妒蛾眉。唤残碧海三更梦，吟动苍梧万古悲。谁把玉笯笼致尔，异乡饮啄起人思。
和秋日同钱介维游东胜山韵
作者：钱柏龄
朝代：清
体裁：五言律诗

望去招提境，悠然林壑閒。使君爱幽赏，群从乐追攀。苔色入秋净，禽声薄暮閒。小山有明月，留醉不知还。
和虔州杂诗用子瞻八境台韵八首·其一
作者：钱柏龄
朝代：清
体裁：七言绝句

千雉层城霞作楼，烽烟初罢四郊忧。凭高漫拟休文咏，几见挥毫博彻侯。
和虔州杂诗用子瞻八境台韵八首·其七
作者：钱柏龄
朝代：清
体裁：七言绝句

千秋李勉已无台，赢得幽襟此地开。乘兴复寻清献迹，女墙高处有荒莱。
和虔州杂诗用子瞻八境台韵八首·其三
作者：钱柏龄
朝代：清
体裁：七言绝句

天南无限翠螺堆，一径梅花五岭开。不是炎州消战伐，春帆那得佛桑来。
和虔州杂诗用子瞻八境台韵八首·其二
作者：钱柏龄
朝代：清
体裁：七言绝句

檐前越燕乍飞还，滚滚双流到槛寒。槛外去帆轻似叶，临风不独忆长安。
和虔州杂诗用子瞻八境台韵八首·其五
作者：钱柏龄
朝代：清
体裁：七言绝句

竞说当年马祖禅，层崖松柏自森然。等閒阅尽尘中客，孰是能持半偈先。
和虔州杂诗用子瞻八境台韵八首·其八
作者：钱柏龄
朝代：清
体裁：七言绝句

青峰绀宇互参差，暮霭凝来杳不知。迟得金波涌江畔，一天澄碧照题诗。
和虔州杂诗用子瞻八境台韵八首·其六
作者：钱柏龄
朝代：清
体裁：七言绝句

缥缈金精出望中，洞天云气日空濛。佳人已共风尘绝，采采蒹葭一水东。
和虔州杂诗用子瞻八境台韵八首·其四
作者：钱柏龄
朝代：清
体裁：七言绝句

兰台奉使号神明，飞盖登临几醉醒。迟日红牙敲欲遍，寄情尘外一閒亭。
和郁孤台歌韵
作者：钱柏龄
朝代：清
体裁：古风

郁孤之台鳌背浮，江波回合烟云流。飞梯十丈拔空起，想见轮奂凌千秋。今我来游但荒土，无复方花列古础。仰天长啸清风生，螮蝀在东日南浦。城头雉堞何嵯峨，周遭削出芙蓉多。山中木客不可见，月明彷佛来高歌。
和闻蝉韵
作者：钱柏龄
朝代：清
体裁：五言律诗

薄暮虚堂外，新蝉嘒嘒吟。好音传院静，嘉树逼檐深。过雨听偏切，临风感易侵。故园何处所，林际想开襟。
和题画
作者：钱柏龄
朝代：清
体裁：七言绝句

溪山一曲似西泠，落落修林望里青。应是倪迂高绝处，更无人倚竹间亭。
广泉寺用阮亭题钝庵洞庭诗卷韵
作者：钱柏龄
朝代：清
体裁：七言律诗

松径斜穿逐野禽，数椽新构足幽寻。兴来欲访弥天释，山好何须布地金。树外浑河能极目，窗前花雨了无心。泉声只在香台畔，倾耳閒庭起越吟。
次韵奉和使院即事韵
作者：钱柏龄
朝代：清
体裁：七言律诗

官舍秋阴淡夕阳，鲈鱼消息渺江乡。纷披楚畹兰丛秀，冷落淮南桂蕊黄。载酒几过池上彴，检书频拂箧中香。高唐丽藻元无敌，此日风流属省郎。
次韵奉酬魏和公处士
作者：钱柏龄
朝代：清
体裁：五言律诗

初地一何僻，相将得胜游。真同莲社约，不愧竹溪流。白袷宜残日，黄橙报晚秋。翠微云卧处，百尺有高楼。
步韵和宋牧仲碧云寺诗
作者：钱柏龄
朝代：清
体裁：五言律诗

一寺皆流水，诸天迥碧云。到门森木合，过涧远钟闻。洞壑留宸藻，楼台丽夕曛。貂珰丘垄在，狐貉自为群。
步韵和宋牧仲秘魔崖晚坐诗
作者：钱柏龄
朝代：清
体裁：七言绝句

逸事千秋说秘魔，断崖流水映松萝。春风小憩孤亭晚，山鬼依稀啸涧阿。
步韵和宋牧仲雨中由磴道上洪光寺诗
作者：钱柏龄
朝代：清
体裁：古风

未穷香山游，已穿洪光径。盘道何迂回，九折凌幽磴。微雨生遥空，万柏翠欲暝。绀宫迥寂寥，宛转造其胜。欲访支公禅，不减康乐兴。春风吹我衣，隔烟数声磬。
步韵和宋牧仲雨后过翠微寺诗
作者：钱柏龄
朝代：清
体裁：五言律诗

十里到松扉，花宫隐翠微。远山澄宿雾，小院澹春晖。夭矫萝千尺，扶疏树几围。未须穷绝顶，只此足忘归。
游石钟山次晦山大师韵二首·其一
作者：钱柏龄
朝代：清
体裁：五言律诗

天地来双屐，江湖壮此峰。怒涛从齧石，幽涧欲闻钟。径转迷荒雉，岩虚凛蛰龙。云帆看不极，万里拓心胸。
游石钟山次晦山大师韵二首·其二
作者：钱柏龄
朝代：清
体裁：五言律诗

舟楫三春至，江山百战留。孤城依叠嶂，禅室枕奔流。共策卢敖杖，閒追苏子游。倚栏渔唱起，落照满前洲。
游通天岩阳行先隐处
作者：钱柏龄
朝代：清

兰楫乱奔流，笋舆出幽徼。涧路凌高寒，晴空恣雄眺。越彼停云冈，石势愈巉峭。仙源湛水木，万古藏僻奥。鬼斧亦何工，玲珑凿一窍。硕人此盘礴，千秋俨遗庙。仰瞻愧后尘，冥搜托前导。更穷邃洞纡，忽讶悬崖倒。群山青蒙蒙，惟闻猿狖叫。既异少文游，良慰康乐好。缅想开辟初，矫首发长啸。待缉薜荔裳，来卧芙蓉峤。为问岩栖僧，荒萝几人扫？
游通天岩阳行先隐处
作者：钱柏龄
朝代：清
体裁：古风

兰楫乱奔流，笋舆出幽徼。礀路凌高寒，晴空恣雄眺。越彼停云冈，石势愈巉峭。仙源湛水木，万古藏僻奥。鬼斧亦何工，玲珑凿一窍。硕人此盘礴，千秋俨遗庙。仰瞻愧后尘，冥搜托前导。更穷邃洞纡，忽讶悬崖倒。群山青濛濛，惟闻猿狖叫。既异少文游，良慰康乐好。想见开辟初，矫首发长啸。凭吊多古音，历览收众妙。讵惜下里歌，上拟白雪调。待缉薜荔裳，来卧芙蓉峤。为问岩栖僧，荒萝几人扫。
秋日用李义山韵
作者：钱柏龄
朝代：清
体裁：五言律诗

秋气浑无赖，羁怀只自知。联吟惟宋玉，染翰忆张芝。木竹分甘远，扶桑竞艳迟。翠微峰顶屐，应待小春期。
舟下十八滩用林澹亭户部游南华寺
作者：钱柏龄
朝代：清
体裁：古风

赣水束万山，湍激纷诡变。积雨添春波，画鹢喜初践。驶流挟微风，泠然忘寝膳。倏忽龙渊翻，崚嶒虎牙见。危埒驷注坡，撇若弩送箭。曲折争毫芒，瞬息不及盼。纵有长年师，心悸股亦战。所嗟萍梗踪，难假羽翼便。徒讶崖壁奇，篷窗互回转。深林闻鹧鸪，洞穴愁獌狿。行行薄五云，坐咏澄江练。千里信轻帆，快睹庐岳面。
舟过彭蠡望匡庐用澹亭游悬空寺韵
作者：钱柏龄
朝代：清
体裁：古风

惟敷浅原见禹贡，千秋嘉遁游王孙。蔚然灵秀甲天下，职方群岳难称尊。夙从图史艳名胜，望见未得摇精魂。春帆适过彭蠡渚，积翠忽共洪涛奔。侧身仰望不可极，横压地轴排天门。是日日霁湖气净，白云敛尽无纤痕。炉峰剑峰总霄汉，其下列阜如鸱蹲。玉龙隐见挂千尺，金波欲上白日昏。虎溪鹿洞发幽想，恍涉瑶海瞻昆崙。斯时夜色淡天宇，舵楼缥缈开层轩。酌酒试揖五老饮，飘然逸兴谁堪论。吁嗟匡君竟何许，芙蓉自碧明星繁。狂吟欲就风乍起，篷窗卧听惊涛翻。
蕉花追和叶元礼韵
作者：钱柏龄
朝代：清
体裁：七言律诗

秋来绿荫看逾好，花发閒窗得未曾。傲竹暗抽茎几丈，比莲难尽瓣千层。露深不藉铜盘受，风至愁将绛节陵。一种甘香真绝异，楚骚空复美胡绳。
题远度画竹
作者：钱柏龄
朝代：清
体裁：五言绝句

幽筱密复疏，苍然倚卷石。春风坐弹琴，一啸湘烟碧。
偕荪庵诸友由黄鹤楼出汉阳门访古头陀寺遗址，寺僧小石留饮不果
作者：钱桂林
朝代：清
体裁：七言律诗

天风吹我下高楼，古寺寻诗辄小留。莲社偶从诸子结，书堂旧是谪仙游。扑帘山翠当轩立，绕郭江声傍枕流。顽石三生偏不记，饭钟依旧似扬州。
初冬登鹤楼，见题咏殆遍，佳者寥寥，戏书楼柱，以博喷饭
作者：钱桂林
朝代：清
体裁：古风

今我不乐登鹤楼，坐看红日衔山陬。乾清坤夷绝纤翳，金碧照曜沧江流。是时水落鱼龙蛰，沙际但见翔群鸥。荡胸湖海敛豪气，举目风景殊前游。忆昔楼成当盛夏，招携揽胜欢朋俦。酒人一散各天末，太息踪迹如云浮。何物过客偏好事，纷纷疥壁不能休。匏宣瓦奏互响答，乃与崔李争千秋。我欲九渊召龙伯，怒鼓洪涛高山邱。一洗斯楼还真面，无令异代犹蒙羞。狂言逆知招众吠，快论或点仙人头。仰天大笑冠缨绝，干卿甚事胡吹求？且去江边玩新月，沽取香酝销閒愁。
辛未九日偕同局诸子出小东门，自东岳天齐行宫寻岳庙遗址，遂登洪山绝顶，追吊罗忠节公而返，小憩长春观，日晡入城，痛饮会仙酒楼，极数年重阳未有之乐，即事率赋示同人
作者：钱桂林
朝代：清
体裁：古风

丈夫四十不拥旄，陈编窃盗徒餔𩞄。佳节荏苒逢题糕，少昊行秋日月慆。有山负郭迟吾曹，屐齿不到非人豪。精神抖擞驱轮尻，扶携老稚步东皋。哀鸿送响寒螀号，纤埃不动碧天高。初寻岳庙览周遭，鬼物刻镂纷猬毛。树攒长剑山横刀，到此难为莽与操。岳侯遗像翳蓬蒿，牧竖踯躅狐狸嗥。一盏畴荐涧溪芼，摩挲残碣心忉忉。眼前突兀撑㟹嶆，东岩双挺大小劳。灵济古塔冠巨鳌，灭顶曾经兵火鏖。琳宫草树郁櫹椮，耳根髣髴铿云璈。贾勇诞登气不挠，趫于俊鹘捷飞猱。藤枝刺眼石钩袍，苍鼠惊窜山魈逃。高处立脚难坚牢，俛瞰下界穷秋毫。天风浪浪声刁颾，依稀古松翻银涛。侧身四望增郁陶，愁绪丝棼不可缫。鼍鼓龙璧英光韬，青冥欲问首频搔。忆昔逆氛张楚梼，元戎驻军属鞬櫜。士饱而歌马腾槽，江城立见涤腥臊。祸机潜发伤伏韬，遗黎先笑终号咷。陇西踵起如连镳，遂拔其栅堙其壕。蟊贼屏除萧稂薅，至今始息役车鼛。比户按堵狗生氂，繄公之德吾侪叨。诏即其地祠以褒，村翁伏腊献炰羔。年深弃置等弁髦，梵宇乃反涂金膏。世俗贵佛贱夔咎，颓波振古流滔滔。回首斜照满青簩，下山俯仰如桔槔。归途迤逦翔且翱，仙观重访玄都桃。人生稊米寄连敖，围腰底用锦垂绦。酒楼菊酿熟香醪，右手把杯左持螯。径须烂醉从酕醄，明年此会复谁料？
家君调任青县
作者：钱梓林
朝代：清

此地称繁剧，从来报最难。冲途兼水陆，终日费眠餐。但恐惭名宦，何心博美官。嘉言殊可绎，民活一分宽。
春日登峭帆亭
作者：钱梓林
朝代：清

都亭矗立画桥东，夹岸桃花曲径通。古木稳栖千岁鹤，轻舟斜趁一帆风。峰峦隐现寒烟外，楼阁参差落照中。欸乃歌声乡国似，山光水影拾诗筒。
沧洲览古五首木门城
作者：钱梓林
朝代：清

去国情何恝，悠然爱独醒。岂无兄弟友谊，良友负幽冥。
访问中山西山诸胜
作者：钱梓林
朝代：清

尝考舆地志，清州多名胜。北地汶篁少，修竹此独盛。万竿拱西岭，扶苏封蹊径。中山更奇绝，飞泉喷石磴。散注成瀑布，云日共辉映。读此早神往，颇耽游观兴。如何览古馀，名实均未称。岂系闻见异，抑或陵谷更。始叹尽信书，未免讥过听。
重登峭帆亭
作者：钱梓林
朝代：清

旅馆无情绪，旗亭忆旧游。山河犹似昔，风景已成秋。稚燕随群戏，残蝉曳响流。莼鲈归兴动，倍觉起离忧。
青县谒盘古庙
作者：钱梓林
朝代：清

首出开元会，园陵独在兹。仙馆馀碧石，溪水绕丛祠。木叶衣冠古，金身面目奇。洪荒无记载，旧志亦传疑。
咏尘咏影和敬业堂集中韵
作者：钱梦铃
朝代：清

一片空濛著物轻，探寻无迹听无声。从教麈尾挥难尽，聚向轮啼看不明。总为多情生步袜，未能免俗惹冠缨。劫灰与尔长终古，东海沧桑问几更。起灭何从证宿因，镫前月底动相亲。悟禅尚著空中色，妙笔难摹画里神。万物有形皆泡幻，一腔无我是天真。未须拂拭菩提树，苦向身心索解人。
咏尘咏影和敬业堂集中韵·其一
作者：钱梦铃
朝代：清

一片空濛著物轻，探寻无迹听无声。从教麈尾挥难尽，聚向轮啼看不明。总为多情生步袜，未能免俗惹冠缨。劫灰与尔长终古，东海沧桑问几更。
咏尘咏影和敬业堂集中韵·其二
作者：钱梦铃
朝代：清

起灭何从证宿因，镫前月底动相亲。悟禅尚著空中色，妙笔难摹画里神。万物有形皆泡幻，一腔无我是天真。未须拂拭菩提树，苦向身心索解人。
抵金陵连日大雪奇寒
作者：钱梦铃
朝代：清

一带西南巷陌喧，城隅东北最萧寒。只饶雪意存公道，白屋朱楼一例看。
朱碧山银凿落歌
作者：钱梦铃
朝代：清

玉鱼金碗埋山阿，龙泉宝鼎沈长河。连环斫断唾壶缺，古物人世旋消磨。咄哉兹樽不堕劫，屹如硕果悬高柯。溯源造自至正岁，遥遥五百年中过。当时渭塘碧山老，神技起绝工研摩。铸金不用人煅炼，既追复琢还加磋。磋丫倩作卧龙象，霜鳞银甲横沧波。首尾起伏得形势，枝节轇轕蟠青螺。脊背箕踞寻源使，飘然髯鬓纷婆娑。彭亨大腹洞无物，容得醪醴三升多。五言短句六字赞，钩勒一一精无讹。雅制曾落名士手，当筵釂罢欢颜酡。江村学士题品贵，黄金倍价难搜罗。竹垞秋锦尤宝爱，淋漓醉墨银槎歌。当湖槜李不复作，纵有神品谁摩挲。吾生何幸与赏识，惊叹无已吟还哦。何当金龟换美酒，一醉千日回天和。乘风荡漾碧海去，直抵西极寻义娥。
朱碧山银凿落歌
作者：钱梦铃
朝代：清
体裁：古风

玉鱼金碗埋山阿，龙泉宝鼎沈长河。连环斫断唾壶缺，古物人世旋消磨。咄哉兹樽不堕劫，屹如硕果悬高柯。溯源造自至正岁，遥遥五百年中过。当时渭塘碧山老，神技起绝工研摩。铸金不用人煅炼，既追复琢还加磋。磋桠倩作卧龙象，霜鳞银甲横沧波。首尾起伏得形势，枝节轇轕蟠青螺。脊背箕踞寻源使，飘然髯鬓纷婆娑。彭亨大腹洞无物，容得醪醴三升多。五言短句六字赞，钩勒一一精无讹。雅制曾落名士手，当筵釂罢欢颜酡。江村学士题品贵，黄金倍价难搜罗。竹垞秋锦尤宝爱，淋漓醉墨银槎歌。当湖槜李不复作，纵有神品谁摩挲。吾生何幸与赏识，惊叹无已吟还哦。何当金龟换美酒，一醉千日回天和。乘风荡漾碧海去，直抵西极寻义娥。
瓶山古瓶歌
作者：钱梦铃
朝代：清

剑锋劈破双玉斗，如意击缺唾壶口。汾阴宝鼎埋深渊，禹庙金钟虫啮纽。古物历劫难自存，玉碎金融况瓦缶。瓶兮尔本抟土成，何当完善落人手。苍然古色苔藓斑，掘地得自山麓间。一丘今作黄冠宅，旧是官家榷酒关。想见当年挹注时，髻垦薜暴无妍姿。弃掷堆垛不甚惜，甃以砖石成厜㕒。或云此物有神护，瓦砾堆中尚完固。腹贮松醪味不渝，口含藓蕊颜非暮。此语信否吾不凭，重是昆明灰劫遇。吾闻光尧内府法物传，汝定官哥陶器全。遍体光？粗其边，青铜里之色蔫然。旋遭兵燹惊烽烟，零落风尘散市尘。斯瓶无分供御前，不材翻得终天年。运会迁移时代久，承平出世良非偶。居然宝物兵留遗。玉盘磲碗堪为友。吾将佐以赤壁之匏樽，配以子云之酱瓿。不须七碗玉川茶，常泛三千桑落酒。
瓶山古瓶歌
作者：钱梦铃
朝代：清
体裁：古风

剑锋劈破双玉斗，如意击缺唾壶口。汾阴宝鼎埋深渊，禹庙金钟虫啮纽。古物历劫难自存，玉碎金融况瓦缶。瓶兮尔本抟土成，何当完善落人手。苍然古色苔藓斑，掘地得自山麓间。一丘今作黄冠宅，旧是官家榷酒关。想见当年挹注时，髻垦薜暴无妍姿。弃掷堆垛不甚惜，甃以砖石成厜㕒。或云此物有神护，瓦砾堆中尚完固。腹贮松醪味不渝，口含藓蕊颜非暮。此语信否吾不凭，重是昆明灰劫遇。吾闻光尧内府法物传，汝定官哥陶器全。遍体光𥑤粗其边，青铜里之色蔫然。旋遭兵燹惊烽烟，零落风尘散市尘。斯瓶无分供御前，不材翻得终天年。运会迁移时代久，承平出世良非偶。居然宝物兵留遗。玉盘磲碗堪为友。吾将佐以赤壁之匏樽，配以子云之酱瓿。不须七碗玉川茶，常泛三千桑落酒。
自题四科荐卷后
作者：钱梦铃
朝代：清

雕文有如铸剑器，争时不争钝与利。又如风花下上飞，或飘茵席或堕厕。文章莫与时命争，著作故须借声势。国门不敢擅增删，重是煌煌丞相制。老生常谈何足珍，敢望三缣酬一字。詅嗤贻笑亦奚为，葬汝梓州兜率寺。
补和曹六圃永宇溪庄编篱诗
作者：钱梦铃
朝代：清

身世翩然蝶翅轻，坦怀直令险途平。划沙不碍花联脉，编竹仍邀月漏明。药圃朝晴铺席晒，秫畦秋雨带经耕。柴桑风味君能续，要与东篱一样清。
补巢书屋歌
作者：钱梦铃
朝代：清

择居有如鸟择巢，脱彼幽谷迁于乔。我生铩翮频飘飖，西飞燕子东伯劳。初从萧林陟东皋，鹊巢暂作鸠居侨。七年寄迹如萍飘，朅来此地重诛茅。羽谯谯兮尾翛翛，尔室幸免风雨漂。室中有子取鸱枭。漫漫长夜时鸣嗥。两三雏羽犹稚娇，傍母索哺声嗷嗷。老乌觅食暮复朝，俯噣堕芷仰衔苕。卷羽飞渡长江潮，漂泊湖海非游遨。归飞不为惊弓逃，两翼损折难翔翱。缩颈曳尾伏林梢，一枝犹喜稳鹪鹩。君不见羽山文雉中旌旄，弋者挟弹弯乌号，故巢回首牖户抛。又不见西江单鹄摩青霄，撄缴忽坠层云高，故巢回首林木焦。嗟哉两禽具奇毛，祸机窃发徒自招。何如空谷长逍遥，偃仰不用嗟无聊。丹山阿阁让九苞，弗复矫首抟扶摇。噫吁嘻！弗复矫首抟扶摇。
张丽华临妆池
作者：钱棐
朝代：清
体裁：古风

佳人惜影厌青铜，妆罢独来临水整。回波两两自相怜，流入脂香杂丝荇。敌兵压寝碎红颜，鸳鸯乍死清波冷。娇面风来影已枯，一片寒烟萦断梗。亡陈岂独色所为，泉咽声声怨高颎。君声玉树声未销，马上已歌清夜永。
淮南秋兴
作者：钱棨
朝代：清

天末凉风啸九秋，桂香吹落小山头。淮南有客闻吟树，江北何人独倚楼。樽酒漫招六从事，剑光欲动五诸侯。却思牛渚虚高会，画舫银镫梦旧游。幂䍥庭阴午不收，最宜高处豁双眸。江涛直下枚乘笔，乡思初生张翰舟。桐叶雨疏人静夜，荻花风起雁来秋。何当博望同移棹，倒引星河足底流。
淮南秋兴·其一
作者：钱棨
朝代：清

天末凉风啸九秋，桂香吹落小山头。淮南有客闻吟树，江北何人独倚楼。樽酒漫招六从事，剑光欲动五诸侯。却思牛渚虚高会，画舫银镫梦旧游。
淮南秋兴·其二
作者：钱棨
朝代：清

幂䍥庭阴午不收，最宜高处豁双眸。江涛直下枚乘笔，乡思初生张翰舟。桐叶雨疏人静夜，荻花风起雁来秋。何当博望同移棹，倒引星河足底流。
铁笛歌
作者：钱棨
朝代：清

会稽诗老侪虞揭，乐府歌成声激烈。卷衣甲帐月华凉，照彻寒筒寸迸裂。传闻缑氏冶师名，范出玲珑土花缬。季长才调广平心，留响人间肯磨灭。跌宕词场檀板随，洞庭波阔龙吟咽。玉山再访草堂空，谁识江南又一铁。况是仙踪林壑稀，冻云穿破今歇绝。我朝元音虡业设，乐章曾补工尺缺。九天不按霓裳声，无人会傍宫墙窃。此器何来三弄称，冰霜迎面频击节。合趁天风一擪回，琼花片片飞如雪。从此柯亭制更精，米家书画船中列。玉箫金管莫轻吹，输与清商起岩穴。
题蕖仙将军画卷
作者：钱棨
朝代：清

芙蓉城主旧时情，石室桃花梦未成。仙佛至今真不灭，英雄从古愧徒生。满庭香雨拈金粟，一枕松风听玉笙。拟约山中同采药，韩康何必为逃名。
题诒晋斋画梅册子
作者：钱棨
朝代：清

记曾踏雪铜坑路，初月昏黄旧崦西。醉眼倦开香似海，春风才到玉成蹊。一枝影杂檀栾好，片石寒生烟霭低。今日画图重省识，江乡宛转梦凄迷。
周岐东大令以菩提纱见赠赋谢
作者：钱楷
朝代：清

商飙一夜飞海南，木叶吹堕山华龛。诗人怀抱溢秋思，华笺不尽番两三。菩提有树本无树，此心难效枯禅参。弭棹何来故人惠，启缄先觉清风含。叶大如掌纹碎琐，筋细萦发痕䰐鬖。洁白一片雉尾展，莹薄数叠蝉翼惭。玉华刻楮宋人拙，僧房肄柿韩公憨。蚀处成文岂饱蠹，声闻下笔如食蚕。强名曰纱未称实，更无方空渗墨酣。得非西天贝多树，光明无碍佛日涵。祖师初来译象载，皮纸木笔穷云岚。移根讲树入震旦，一一书尽莲花函。绿阴转思树头合，光孝寺古枝毵毵。六丁欲拔几劫火，到今生意犹潭潭。空山落叶遍狼藉，沙弥扫地还搜探。俗眼好奇遂矜衒，骚人墨客珍云蓝。古来绳简变麻竹，翻新制样工巧谙。书家辈出更踵事，灾及绢素供幽耽。织杵浆硾遍寰宇，海东纸贵争取甘。祇林丛树逮爬剔，菩提示证宁非贪。顾以朽腐化有用，悟兹物理齐庄聃。世无竺鸠阐经藏，艺林收贮穷书蟫。风月句好吟册满，簪花体写石墨媕。㜑罗音偶订梵字，般若经或书茅庵。儒童菩萨取材一，此论可矫辟佛谈。我来炎徼滞水驿，篷窗枯坐如瞿昙。绮语不洗都自净，笔床墨匣炉香馣。文字缘深感持赠，翰墨理妙思叽唅。为政不伤令清白，胡威绢比君也堪。作诗谢声口翻偈，片𰏖突过山如篸。
周岐东大令以菩提纱见赠赋谢
作者：钱楷
朝代：清
体裁：古风

商飙一夜飞海南，木叶吹堕山华龛。诗人怀抱溢秋思，华笺不尽番两三。菩提有树本无树，此心难效枯禅参。弭棹何来故人惠，启缄先觉清风含。叶大如掌纹碎琐，筋细萦发痕䰐鬖。洁白一片雉尾展，莹薄数叠蝉翼惭。玉华刻楮宋人拙，僧房肄柿韩公憨。蚀处成文岂饱蠹，声闻下笔如食蚕。强名曰纱未称实，更无方空渗墨酣。得非西天贝多树，光明无碍佛日涵。祖师初来译象载，皮纸木笔穷云岚。移根讲树入震旦，一一书尽莲花函。绿阴转思树头合，光孝寺古枝毵毵。六丁欲拔几劫火，到今生意犹潭潭。空山落叶遍狼藉，沙弥扫地还搜探。俗眼好奇遂矜衒，骚人墨客珍云蓝。古来绳简变麻竹，翻新制样工巧谙。书家辈出更踵事，灾及绢素供幽耽。织杵浆硾遍寰宇，海东纸贵争取甘。祇林丛树逮爬剔，菩提示证宁非贪。顾以朽腐化有用，悟兹物理齐庄聃。世无竺鸠阐经藏，艺林收贮穷书蟫。风月句好吟册满，簪花体写石墨媕。婆罗音偶订梵字，般若经或书茅庵。儒童菩萨取材一，此论可矫辟佛谈。我来炎徼滞水驿，篷窗枯坐如瞿昙。绮语不洗都自净，笔床墨匣炉香馣。文字缘深感持赠，翰墨理妙思叽唅。为政不伤令清白，胡威绢比君也堪。作诗谢声口翻偈，片■突过山如篸。
太平土州飞来钟歌
作者：钱楷
朝代：清

金精鼓橐铜官飞，入江斗龙腾杀机。丰隆击剑刜纽断，裹创蚀土瘖不归。至今僵立土司界，偷儿磨鋊辄遭械。云何神物此狡狯，荒徼图经失所载。检校使者非黄车，足迹不蹋明都隅。大小东阳能好事，手携毡蜡文新模。文称钟主杨景通，富良刺史宏农公。思琅广源兼节度，爵阶一一东都同。户属太平为世族，高曾祖考皆勋庸。帝婚乃缔寿阳主，陬陲惣辖销兵戎。司凛山前架岩岊，崇庆寺开贲梵宫。皇帝宝祚祝绵茂，太后圣寿增延洪。爰铸此钟留供养，用舍柒千余斤铜。会祥太庆纪年四，作记元宵镫月中。曹良辅撰杨某笔，校书集贤华资崇。我从纪年忆仿佛，实维安南李乾德。乃父日尊僣帝制，设官比似中朝职。夸张炎极假二州，渐稀使问羁縻绝。岂如赵佗窃号聊自娱，朝廷容之坐姑息。宝坊庄严今何在，钟矣铸错字不灭。南郊授朔少常姓，不待天戈自相贼。呜呼往事安足论，《涌幢小品》谈无根。孰搜文字到瘴窟，何况此地当年犹异域。我无书史足考稽，作诗尤如寸莛击。归携墨本小长芦，铜鼓斋中张坐隅。好借白莲寺僧日本书，东西对陈如璠玙。胜读东方先生《十洲记》，或当阎家职贡蛮夷图。
柳州谒柳侯祠
作者：钱楷
朝代：清

文章在天地，如泰山一尘。荣名照千古，岂不贵立身。侯诚贤刺史，咄哉党伾文。昌黎一铭墓，大笔力千钧。遂使俎豆光，今耀罗池滨。当时走京国，告者欧阳君。嗟嗟贤从事，附兹名弗沦。死生朋友间，高义怀古人。青青松柏枝，不见龙城柳。惟余剑铭字，笔法辨跟肘。传闻涉洞庭，携镇风涛吼。行客争椎摹，登登彻座右。不知剑与柳，何者神所守。墨云荔子碑，并护烛南斗。文词湖湘南，实始侯讲画。距今二千年，士类昧程尺。六经诵未完，妄念科名弋。语以论孟义，理解半捍格。安得乞侯灵，蓬心一洗易。再拜为荐馨，群言丐沥液。
柳州谒柳侯祠·其一
作者：钱楷
朝代：清

文章在天地，如泰山一尘。荣名照千古，岂不贵立身。侯诚贤刺史，咄哉党伾文。昌黎一铭墓，大笔力千钧。遂使俎豆光，今耀罗池滨。当时走京国，告者欧阳君。嗟嗟贤从事，附兹名弗沦。死生朋友间，高义怀古人。
柳州谒柳侯祠·其三
作者：钱楷
朝代：清

文词湖湘南，实始侯讲画。距今二千年，士类昧程尺。六经诵未完，妄念科名弋。语以论孟义，理解半捍格。安得乞侯灵，蓬心一洗易。再拜为荐馨，群言丐沥液。
柳州谒柳侯祠·其二
作者：钱楷
朝代：清

青青松柏枝，不见龙城柳。惟余剑铭字，笔法辨跟肘。传闻涉洞庭，携镇风涛吼。行客争椎摹，登登彻座右。不知剑与柳，何者神所守。墨云荔子碑，并护烛南斗。
黄鹤楼联
作者：钱楷
朝代：清
体裁：联

我去太匆匆，骑鹤仙人还送客；兹游良眷眷，落梅时节且登楼。
追和杨眉庵次李义山无题韵
作者：钱永亨
朝代：清

莫怪千金一笑难，好花都是易摧残。调筝促柱惊弦断，弄笔题裙讶墨干。紫塞魂归金瓦冷，彩楼人去玉箫寒。十年不作寻春梦，遮莫将侬薄幸看。
野菊
作者：钱永亨
朝代：清

历乱秋风飒飒黄，棘篱椒坞隐微芳。非因仄径无由见，不遇闲人那觉香。潦倒忍随秋草没，飘零愁见海田荒。柴桑三径俱榛莽，谁得如君只傲霜。
邗江杂感
作者：钱江
朝代：清

草野犹怀救国忠，而今往事哭秋风。桓刘有意争雄长，韩岳终难立战功。沧海风涛沈草檄，关山霜雪转飞蓬。匆匆过眼皆陈迹，往日雄心付水中。
格言联
作者：钱沣
朝代：清
体裁：联

爱半文不值半文，莫谓世无知者；作一事须精一事，庶几心乃安然。
六舟属题汤雨生将军所赠画梅即次将军自题韵
作者：钱泰吉
朝代：清

众生苦颠倒，孰肯解其缚。将军拯物心，欲使出沟壑。老梅得成柯，寒不受雪虐。那知琴隐园，悲风顿衰索。城郭人民非，翔舞归来鹤。幽香伴忠魂，苦恼乃极乐。平生金石契，高僧共咏谑。遗墨佛护持，九霄气磅礴。
得岱峰临安学舍书却寄
作者：钱泰吉
朝代：清

广文书到苦言贫，饥饿看山蒜发新。食少花猪儿女瘦，规依白鹿学徒亲。经师自古归儒者，《大雅》须教有替人。莫倚官间无一事，但吟蝴蝶句通神。
盘谷砚歌寄酬衎石兄
作者：钱泰吉
朝代：清

少读《昌黎集》，梦想盘之中。大行山字老未识，何缘脚踏幽人宫。吾兄知我饶砚癖，为致盘中一片石。面含浅紫背深碧，泉甘土肥养玉液。况有陇西隐君此焉宅，卢老韩公共游屐。斯文元气久蕴积，能使凤味龙尾皆辟易。我今对此砚，却忆贞元初。吐蕃大入寇，烽火传边隅。西川节度屡破敌，庶几不愧大丈夫。鬼夷此日负海嵎，天子宵旰劳远谟。楼船将军盛兵卫，轻裘坐展筹海图。书生不能草羽书，枉持一砚频欷歔。砚兮砚兮吾语汝，但愿龙起大泽驱天吴。一朝灭此釜底鱼，远行不劳吉日出。采山钓水容吾徒，平沙绿浪榜方口。与兄穷探极览相嬉娱。
衎石兄自大梁书院用东坡闻子由瘦韵见寄次答
作者：钱泰吉
朝代：清

十年安坐髀生肉，未至举家常食粥。讲堂夜饱散学徒，静看檐楹掠蝙蝠。性情但觉渐疏慵，嗜好焉能别流俗。吾兄手书时一开，宝之不异径尺玉。遥天相望隔银河，古寺何年访金粟。会须海上聚沙鸥，共住山中友麋鹿。元方将车季持杖，那用红尘走驺仆。儿曹谨厚赖家风，待效伯高嗤刻鹄。
赵中令琴歌胡仁圃属
作者：钱泰吉
朝代：清

空斋昼静焚旃檀，古琴挂壁生清寒。漆文虽作蛇腹断，酝酿开国元气神犹完。凤池之中有遗字，乾德元年赵普制。重修者谁张顺修，汉雯山人名同留。吾闻太宗欲法文武增二弦，惜哉蔡裔所制今不传。是时雅乐尚未定，此琴那独中和全。何人试按和岘律，使与叉手之笛同清圆。枯桐或是秦陇木，屋材之余琴材便。饰徽不用瓜子金，十瓶或未来海壖。想当炽炭烧肉后，应和靡玉声缠绵。不然抛琴风雪夜，终读《论语》二十篇。呜呼陈桥排闼功莫京，国家之事由书生。誓书尾署臣普记，陛下不误谁所成。弹之莫作《履霜操》，九原骨朽心难平。君不闻中有痴儿，临死呜咽悲啼声。
闻岱峰将至以诗迎之用东坡喜刘景文至韵
作者：钱泰吉
朝代：清

十年晨夕相招呼，五年相望天一隅。离情欲写不可写，往往匝月一字无。君诗数寄未属和，闻敌而退惭非夫。不虞君将涉我地，旗帜欲竖无人扶。急修壁垒待强敌，挑战岂敢捋虎须。去年病中君访我，观潮后时自笑迂。吾侪谋事百未遂，敢云磨蝎如韩苏。惟余狂熊老不改，嫫母自诧倾城妹。当时同好各星散，握手犹得君与吾。与君准备十日饮，我梦已落鸳鸯湖。
闻衎石兄归郡城下榻学山兄乐寿堂赋呈四首末篇兼怀云寿兄武义
作者：钱泰吉
朝代：清

积雪明南窗，独坐忆远道。大河冻行舟，何处赋春草。忽传一纸书，开缄豁怀抱。为言卸装初，乐事田园好。上堂拜世母，慈颜幸未老。家事咨长兄，连床度昏晓。朅来犀角儿，去日犹襁褓。咿唔共镫火，兄孙已聪了。流光十五年，忽忽同过鸟。暂辞京洛尘，且食江乡稻。江乡迫岁俭，物价日腾踊。义田分无多，况未薙荒茸。几家典寒衣，籴米入斗甬。一饱未终朝，饥肠已雷动。即今眼中人，何术救决踵。归装万卷书，美味逾嘉种。心计删研桑，遗经述郑孔。乐道久忘贫，萧然扫尘塕。里党欢相依，出门无倥偬。愿买田一双，耦耕傍先陇。耦耕恐难遂，梦想澉上山。山中有丙舍，静读可闭关。高峰九十九，三面开烟鬟。踏浪看山色，我愿充鱼蛮。却因俗缘重，尚阻仙梯攀。我兄亦多累，何日全家还。偶来鸥共泛，难与云同间。不如且就我，信宿茅三间。相违动一纪，鬓发各已斑。百里犹恨隔，未得承欢颜。欢颜定可承，相约十日后。冷斋得春融，清气满户牖。高谈任纵横，参语可谁某。家督秋水翁，厚德压曹偶。同眠布被温，共听寒潮吼。可惜武城师，讲堂隔川阜。待写荆合图，同居期白首。家风五百年，宗族世敦厚。夙夜念所生，敬离誓不苟。安排芷蓿盘，遍酌屠苏酒。
闻衎石兄归郡城下榻学山兄乐寿堂赋呈四首末篇兼怀云寿兄武义·其一
作者：钱泰吉
朝代：清

积雪明南窗，独坐忆远道。大河冻行舟，何处赋春草。忽传一纸书，开缄豁怀抱。为言卸装初，乐事田园好。上堂拜世母，慈颜幸未老。家事咨长兄，连床度昏晓。朅来犀角儿，去日犹襁褓。咿唔共镫火，兄孙已聪了。流光十五年，忽忽同过鸟。暂辞京洛尘，且食江乡稻。
闻衎石兄归郡城下榻学山兄乐寿堂赋呈四首末篇兼怀云寿兄武义·其三
作者：钱泰吉
朝代：清

耦耕恐难遂，梦想澉上山。山中有丙舍，静读可闭关。高峰九十九，三面开烟鬟。踏浪看山色，我愿充鱼蛮。却因俗缘重，尚阻仙梯攀。我兄亦多累，何日全家还。偶来鸥共泛，难与云同间。不如且就我，信宿茅三间。相违动一纪，鬓发各已斑。百里犹恨隔，未得承欢颜。
闻衎石兄归郡城下榻学山兄乐寿堂赋呈四首末篇兼怀云寿兄武义·其二
作者：钱泰吉
朝代：清

江乡迫岁俭，物价日腾踊。义田分无多，况未薙荒茸。几家典寒衣，籴米入斗甬。一饱未终朝，饥肠已雷动。即今眼中人，何术救决踵。归装万卷书，美味逾嘉种。心计删研桑，遗经述郑孔。乐道久忘贫，萧然扫尘塕。里党欢相依，出门无倥偬。愿买田一双，耦耕傍先陇。
闻衎石兄归郡城下榻学山兄乐寿堂赋呈四首末篇兼怀云寿兄武义·其四
作者：钱泰吉
朝代：清

欢颜定可承，相约十日后。冷斋得春融，清气满户牖。高谈任纵横，参语可谁某。家督秋水翁，厚德压曹偶。同眠布被温，共听寒潮吼。可惜武城师，讲堂隔川阜。待写荆合图，同居期白首。家风五百年，宗族世敦厚。夙夜念所生，敬离誓不苟。安排芷蓿盘，遍酌屠苏酒。
雪
作者：钱泰吉
朝代：清

日日望雪雪不得，地底潜温化蝗蜮。时将腊尽乃作寒，飞花片片堕我侧。积不成寸俄晴融，司寒无乃失其职。君不见，京华十月天，霜凝白野冰填川。一日二日雪载涂，行人坚冰冻在须。蛰虫坏户不敢出，夜深冰面跳老狐。京华厌雪雪不止，江南望雪雪更无。为问滕六彼何人，使我天公泽不均。今朝微雪亦可珍，几日县官出迎春。作诗告天公，盍早沾足用，使来岁大熟无饥民。
题吴仲圭竹谱卷
作者：钱泰吉
朝代：清

吁嗟乎！故园平安语不闻，有竹巳等申池焚。秋声可听在何所，异乡看画得墨君。墨君落落扫俗熊，以趣为上入三昧。湖州之书亦抗行，息斋之谱或相配。签题藏弆瓠尊翁，翁画竹与梅兰同。元章万玉图未见，此卷意外今相逢。故乡何日朋簪盍，乐郊歌咏相酬答。平生未访梅花村，今宵梦绕梅花塔。塔中道人真绝伦，橡林画隐终其身。那能天地干戈际，不作东西南北人。
草圣祠联
作者：钱泳
朝代：清
体裁：联

书道入神明，落纸云烟，今古竞传八法；酒狂称圣草，满堂风雨，岁时宜奠三杯。
荷芳书屋联
作者：钱泳
朝代：清
体裁：联

大隐寄淮壖，十亩芳塘涵德水；高怀拟绿野，满园花木绣春风。
赠杨芳灿联
作者：钱泳
朝代：清
体裁：联

百首新词填白石；一枝妙笔补仓山。
赠潘云浦联
作者：钱泳
朝代：清
体裁：联

老苏文学能传子；小宋才名不让兄。
钱镠祠联
作者：钱泳
朝代：清
体裁：联

功在生民，惜传闻异辞，信史尚留曲笔；德垂弈祀，怅播迁中叶，支流莫溯真源。
陪斌笠耕观察破山寺用常少府韵
作者：钱泳
朝代：清

步屧青山郭，寻幽秪树林。云封樵径滑，花雨石幢深。觅句通禅悦，焚香证道心。使君同少府，千载有知音。
忆秦娥·见《众香词》
作者：钱洁
朝代：清

凉风急。芭蕉细雨声声滴。声声滴。半床针绣，一灯明灭。良人远在黔天隔。溪山叠叠愁云湿。愁云湿。鱼书沉杳，雁鸿遥绝。
玉团儿
作者：钱洁
朝代：清

绿杨枝畔莺声细。强临妆、珠帘半启。燕子团风，梨花舞雪，映香侵袂。园林一带韶华媚。最难堪、病馀憔悴。青鬓慵梳，黛眉著画，和衣重睡。
雨中花
作者：钱洁
朝代：清

满砌湿红娇欲滴。似睡起、浑无气力。看苔藓笼香，薜萝拥翠，相映幽姿别。妒煞晓霞争艳色。奈暮雨、丝丝如织。想肠断西风，自怜冷落，未与春相识。
百花弹词
作者：钱涛
朝代：清
体裁：古风

自古名花号美人，娇红嫩白斗芳春。每夸金谷千秋丽，更道隋宫五色新。把酒常须花在眼，现花莫便酒离唇。明朝试向花前看，满地残红最怆神。花落花开最有情，间将笔墨谱花名。千红万紫都评遍，分付花神仔细听。问谁人，开辟就，花花世界，更那个，创造下，草草乾坤。百年中，无非是，香花阳炎，一日里，不可少，檀板金尊。慨世间，有无数，名花异卉，普天下，知多少，花朵花名。君不见，锦堤边，千般烂熳，君不见，红娇畔，万种精神。君不见，上阳宫，蜂喧蝶攘，君不见，宜春苑，燕送莺迎。一种种，一般般，看他妖艳，红者红，白者白，听我评论。有客能将雁柱排，花前高唱独徘徊。春风春雨虽相妒，看取名花指下开。第一种，牡丹花，天生富贵，号花王，称国色，花里为尊。姚家黄，魏家紫，而今罕见，得君王，带笑看，倾国倾城。醉杨妃，倚阑干，沉香亭北，李青莲，题妙句，三调清平。芍药花，比牡丹，虽然少逊，一般的，斗春华，越样鲜新。金带围，广陵城，预知宰相，不知道，洧水畔，赠与何人。露桃花，倚东风，深红浅白，武陵溪，元都观，到处藏春。蓬莱山，三千载，开花结果，天台路，盼著了，阮肇刘晨。最可惜，暮春时，一番红雨，真堪叹，今日里，人去题门。桃花谢，杏花开，艳妆春色，垒乱霞，飘微散，根倚深云。碎锦坊，裴晋公，午桥遗爱，庐山上，董神仙，五树成林。探花宴，上林中，赋诗争快，状元去，马如飞，踏碎香尘。桃花红，杏花红，李花偏白，白如霜，白如雪，无月自明。怎知道，王家郎，一朝钻核，倒不如，李家儿，万古盘根。世间花，还又数，梨花洁白，似何郎，曾傅粉，一样消魂。莺来窥，蝶来认，新妆淡淡，泪阑干，愁寂寞，春雨盈盈。蔷薇花，在墙东，春红零乱，想经年，未架却，心绪纵横。无人处，折一枝，常防刺手，夜深时，才经过，兜住罗裙。玉兰花，分明是，苕华刻就，玉堂前，争春色，香气氤氲。绣球花，在风前，谁能踢弄，玉簪花，满地上，若个遗簪。金雀花，一般儿，飞飞欲动，蝴蝶花，可也是，栩栩身轻。丁香花，豆豌花，念愁不破，夜合花，合欢花，最苦多情。有一种，水中莲，又名菡荽，照秋波，窥明镜，冉冉亭亭。细端详，绿云中，宛如仙子，虽然是，在污泥，不染埃尘。太华峰，藕如船，曾开十丈，太液池，花能语，红白芳芬。似六郎，好庞儿，亲承儿女，怪潘妃，一步步，喜杀东昏。只有那，老嫦娥，一枝丹桂，有谁人，攀得著，两袖香生。红状元，白探花，黄为榜眼，宝龙涎，欺凤饼，老翠连云。皋涂山，种将成，八株齐挺，廉寒宫，斫不去，家载重生。晚霜天，东篱畔，菊花开放，想从来，称知己，只有渊明。问尊前，子细看，花如我瘦，吟泽畔，灵均氏，问夕餐英。秋江上，芙蓉花，凌波弄影，一枝枝，翻江浪，别有风情。紫薇花，端只许，仙郎相对，紫荆花，再不教，兄弟轻分。木笔花，描不出，千般春色，金钱花，买不得，万种春情。玉阶前，鸡冠花，那能报晓，三更里，杜鹃花，啼得伤心。并不见，金灯花，夜深照影，只有那，鼓子花，雨打无声。我爱他，十姊妹，要他窈窕，我爱他，千日红，不肯凋零。我爱他，剪春罗，剪开罗带，我爱他，紫罗栏，裁作罗巾。谁得似，凌霄花，干云直上，谁得似，蜀葵花，向日倾城。谁知道，萱草花，儿儿女女，谁知道，棠样花，弟弟兄兄。茉莉花，偏只是，秋香不散，荼縻花，全不能，春梦难醒。山丹花，山茶花，十分春色，瑞香花，木香花，满座香薰。凤仙花，细看时，恍如凤彩，牵牛花，试听花，不见牛鸣。蜡梅花，是谁把，黄酥细染，石梅花，问谁将，红粉调匀。真堪叹，木槿花，朝荣暮瘁，怎能似，菖蒲花，不老长生。有一个，著芦花，花中孝子，有一个，啖松花，花里仙人。真难得，款冬花，三冬独茂，真难得，长春花，四季长新。红蓼花，一点点，离人泪血，杨柳花，一丝丝，荡子春魂。朱藤花，尽道是，轻盈不俗，水仙花，又自会，潇洒离尘。棣棠花，虽不是，黄金炼就，玫瑰花，却真个，紫玉雕成。枣子花，橘子花，终须结实，碧桃花，海棠花，可惜飘零。栀子花，带妙香，三分嫩白，樱桃花，垂紫带，一树买笑，几万贯，榆荚钱，不会通神。万种花，总不如，寒梅独异，又清香，又高古，无与为群。点就了，寿阳妆，一时丰韵，做醒了，罗浮梦，千古消魂。尚记得，在他乡，寄归驿使，不知道，是何年，嫁与林君。闻道花开不易看，一时说出许多般。不知尚有名花在，听我从头仔细弹。还有那，幽兰花，行于空谷，纵无人，香自在，不受埃尘。还有那，蕃釐观，琼花一本，是天花，岂肯在，人世沉论。还有那，优昙花，奇香妙品，在西方，亿万劫，与物为邻。还有那，虞美人，花开古墓，立风前，情脉脉，欲笑还颦。还有那，雁来红，老年忽少，还有那，吉祥草，到处为祯。还有那，美人苴，偎红倚绿，还有那，映山红，遍谷弥陵。莺粟花，媚药中，实名鸦片，珠兰花，七碗内，堪伴茶星。一丈红，五尺拦，刚递半段，木兰花，船上望，原是花身。汉宫秋，那知道，长门秋怨，秋海棠，最堪怜，肠断秋砧。梧桐花，放下著，六根六识，木棉花，识就了，千纬千经。月季花，月月红，四时不断，含笑花，朝朝乐，一笑生春。一般的，菜花开，游蜂队队，直等的，槐花黄，举子纷纷。石竹花，篆竹花，迥于异样，朱兰花，若兰花，各自相分。苜蓿花，靛青花，近于野草，王瓜花，白豆花，琐碎难论。笔尖头，写不尽，许多数目，四季花，那能彀，悉记其名。倒不如，隋炀帝，宫中剪彩，代天工，补就了，一霞阳春。又不如，唐天子，服轩击鼓，好春光，判断了，不费天心。洛阳城，到春来，名花开遍，河阳县，号花封，仙吏传名。黄四娘，有的是，千枝万朵，苏公堤，镇一片，紫雾红云。说不尽，自古来，繁华境界，收拾些，从今后，花柳心情。君不见，霎时间，催花风雨，粉墙边，苍苔上，都是残英。金谷园，剩得些，荒苔野鲜，百花洲，只是些，蔓茸青怜。彩云中，望不见，散花天女，春宫内，难觅个，花蕊夫人。觑得破，假机关，花开花落，悟得著，真消息，非色非声。坐谈间，描写尽，花情花态，东风里，不知道，花喜花嗔。满词场，又添了，一番佳话，惭愧杀，江郎笔，五色花生。百岁光阴易白头，花开花落几时休。且将膝上琵琶语，弹尽胸中一段愁。最好春光二月天，惊红哭紫各纷然。那能化作花间蝶，日向花房自在眠。
三兄归自新疆过湘感赋
作者：钱淑生
朝代：清

人生苦远离，况复经岁年。悠悠日复日，时事多变迁。自从阿兄出，亲戚俱完全。前年妹夫死，幼子旋弃捐。嗣后祖翁姑，高年不复延。未几二伯翁，复表《泷冈阡》。我家伯父死，长兄自陇还。二嫂忽遽逝，家书言惨然。今年三伯母，又复归黄泉。老父悲亲戚，小病长纠缠。老母稍旷释，右臂病未痊。归省此其时，高堂望已穿。勿复滞归期，勉撑湘上船。再拜北堂人，四女未寄笺。为言人世事，修短自有天。悲吊苦无益，且自宽食眠。飞鸿傥有便，遗我书一篇。
即景
作者：钱淑生
朝代：清

东风犹自作春寒，日暮何人翠袖单。一树梅花数行行，清吟能得几凭栏。
和三兄游桃花灵云寺元韵
作者：钱淑生
朝代：清

数声钟动下遥岑，知是桃花古寺林。溪水消馀半篙浅，春云浓起一峰深。茶烹雀舌留新味，树拥龙鳞接晚阴。为问游人诗思好，清吟可有出尘心。
回湘阴晓发舆中口占
作者：钱淑生
朝代：清

东岭延朝晖，西峰挂残月。牧牛亦已出，鸣鸡犹未歇。凄清重凄清，此心独兀兀。回首望门闾，迢迢隔林樾。
堂上
作者：钱淑生
朝代：清

堂上奉盘匜，堂下执箕帚。且复手纺绩，且复躬井臼。妇职有当然，非以悦人口。所嗟命不犹，齐眉失白首。念彼泉下人，身死骨未朽。恻恻摧心肝，孤镫十年久。
夜坐
作者：钱淑生
朝代：清

雨细愁难洗，风寒夜未眠。坐听更数转，烧烬博山烟。
归燕曲
作者：钱淑生
朝代：清

玉露零零金风冷，梁燕归飞已无影。回首乌衣春梦长，伤怀红缕秋心警。今年已过又明年，啄草衔泥亦可怜。谁识楼中建封妇，死心还在落花前。
归舍
作者：钱淑生
朝代：清

柴门故依然，老槐覆溪水。乱石砌作堤，苔藓成纹理。经年不归来，归觉心可喜。入门见閒花，枝叶相依倚。翩翩梁上燕，呢喃初引子。好景在故园，非关自夸美。怡怡菽水欢，敬慎将杖履。
忆母
作者：钱淑生
朝代：清

频将思母泪，早暮洒湘阴。极目江天远，白云何处深。
悲怀
作者：钱淑生
朝代：清

苍苍岩际松，青青岭头柏。青苍互相映，不为岁寒厄。哀哉泉下人，此间卜幽宅。人生野马浮，光阴过驹隙。一杯酹荒芜，祝君且安适。毋为儿女悲，毋任狐狸迫。相从会有时，遗君寸心赤。
慈乌曲
作者：钱淑生
朝代：清

慈乌哑哑枝上啼，乳乌拍拍高复低。乳乌飞起慈乌喜，乳乌堕地慈乌止。乌飞乌止各有心，团团且绕栖巢林。一乌远出衔虫豸，一乌守巢护乌子。何时乳乌毛羽成，反哺酬恩见物情，人生抚儿亦如此，抚儿望儿良有以。哀哀惟我独虚生，累亲无计徒吞声。感此慈乌坐无语，心酸骨折泪如雨。
晓起
作者：钱淑生
朝代：清

一半山岚一半烟，晓星寥落破霜天。忽闻古寺晨钟发，回首西山月尚圆。
梦感
作者：钱淑生
朝代：清

昨晚梦亡夫，飘飘步烟雾。握手不得语，凄然忽惊寤。膝下鲜儿女，祭扫阙供具。哀哉未亡人，欲往无由赴。且复遣傒僮，奠汝荒丘墓。
江天晚眺
作者：钱淑生
朝代：清

泽国苍茫里，风平水不波。江空来雁少，山远夕阳多。渔艇数行集，征帆几阵过。白云亲舍在，归信待如何。
自湘阴归省
作者：钱淑生
朝代：清

初四发湘阴，初五泊新康。初六到长沙，初七下西乡。百数十里间，行李殊周章。逶迤入家门，再拜上北堂。老父出慰劳，老母问家常。弱妹供盥洗，嫂氏备茶浆。弟侄各欣喜，喧笑绕匡床。饼饵堆盘匜，枣栗盈篚筐。屋后枫叶丹，阶前菊花黄。至哉天伦乐，慰我长相望。所嗟时地异，抚己暗悲伤。昔时千金子，今成人未亡。不敢自流露，恐伤老人肠。黾勉膝下欢，鸠杖双扶将。幸此春日晖，椿萱正康强。相从北堂下，载奉称寿觞。
阶下梧桐忽然半枯感而有作
作者：钱淑生
朝代：清

百尺高何用，枯枝不识春。汝为半死树，我亦未亡人。无复阶前荫，惟堪爨下薪。《南华》齐物我，相对独伤神。
夜雨十二韵
作者：钱清履
朝代：清

彻耳淋浪雨，黄昏不住声。银镫微焰淡，布被嫩寒生。？？檐承溜，沈沈柝转更。去霉熏艾蒳，煨药响炉铛。梅豆将黄熟，苔斑已碧盈。瓦跳珠错落，阶触玉瑽琤。遥想田渠满，还知港涨平。溪边闲立钓，陇上苦锄耕。石燕衡云拂，林鸠绕屋鸣。麦畦藏雊雉，柳岸歇啼莺。似此连朝霔，难教十日晴。我愁如草长，点滴梦频惊。
夜雨十二韵
作者：钱清履
朝代：清
体裁：五言排律

彻耳淋浪雨，黄昏不住声。银镫微焰淡，布被嫩寒生。𣽅𣽅檐承溜，沈沈柝转更。去霉熏艾蒳，煨药响炉铛。梅豆将黄熟，苔斑已碧盈。瓦跳珠错落，阶触玉瑽琤。遥想田渠满，还知港涨平。溪边闲立钓，陇上苦锄耕。石燕衡云拂，林鸠绕屋鸣。麦畦藏雊雉，柳岸歇啼莺。似此连朝霔，难教十日晴。我愁如草长，点滴梦频惊。
病不出门诗柬孙白轩毛芳谷范听庵三君
作者：钱清履
朝代：清

闻道吴阊二月天，清明时节起新烟。塘桥绿水寻花柳，湖舫红镫醉管弦。忆昨闲情曾玩赏，知君胜地更留连。自怜跂脚南窗下，空梦珠楼绮阁边。
茝邻方伯新建梁高士祠徵诗
作者：钱清履
朝代：清

江东步兵莼鲈归，江湖散人钓具随。姑苏台上麋鹿走，胡为越相吴中祠。三高应黜鸱夷子，祀典莫若扶风宜。霸陵山中耕织隐，居齐居鲁犹何之。朅来吴市赁庑下，布衣樵髻偕贤妻。定交杵臼敦古意，伯通相遇心相知。生前著书当季汉，死后穿冢邻要离。茫茫时代千百载，漆镫堂斧难寻遗。忽看崇焕屋宇建，栖灵定在皋桥西。瓣香虔奉有华胄，遥遥俎豆怀前徽。当官更欲励末俗，顽懦兴起闻风师。逸民作颂亦自誉，高士入传无交讥。几筵再拜前致词，神之来兮是运期。鸿飞冥冥我所思，神之去兮还歌噫。
酬郭少廉茂才
作者：钱清履
朝代：清

银汉昨横秋，不雨威余夏。槐花举子忙，秋风各整驾。我辈萧散人，孛辘热犹伯。南皮文酒会，逭暑若望赦。盈斛酿葡萄，堆盘果薯蔗。篱落络纬鸣，秋娘及时嫁。簪裾并山玉，槃敦联颜谢。主人好客殷，地偏游兴藉。图画壁纵横，名手连城价。疏梧修竹间，怪石山可借。水隔东西溪，居邻南北舍。陈子篆隶古，笔不竞娅姹。君才更横逸，明珠光照夜。胡不去省闱，宜乎老叟讶。
昆城湖秋泛
作者：钱湄
朝代：清

出湖风稳片帆抽，远远湖云泻绿油。渡口艳蒸霜后树，橹梢寒剪镜中秋。冲烟塔影盘乌足，拜水芦花怨白头。如此画图须饱玩，几人知泛木兰舟？
凤凰台上忆吹箫·买菊数本，杂植苔阶，楚楚可爱
作者：钱湘
朝代：清

风晚摇姿，霜晨弄色，开来别样鲜妍。向斜阳圃外，移种栏边。不用华堂斗艳，工位置、酒后灯前。如人淡，乱头粗服，楚楚堪怜。年年。晚秋时节，消受尽西风，凉梦如烟。总一般清瘦，花亚人肩。可奈描成瘦影，宵来月、又照离筵。离筵畔，金盘露零，清泪涓涓。
凤凰台上忆吹箫·读姑母浣青夫人诗稿
作者：钱湘
朝代：清

一卷新诗，百年旧族，谢家风范犹留。是扫眉才子，咏絮名流。为有江山奇气，不仅是、闺阁温柔。还堪羡，人生难得，福慧兼修。都休。乌衣门巷，只雨雨风风，寥落堪愁。剩当时燕子，来往啁啾。我恨绛纱未倚，音尘杳、几度春秋。频回首、无端感人，清泪难收。
台城路·燕剪
作者：钱湘
朝代：清

凭谁巧试东风手，梁间紫燕双舞。花底裁红，叶间缕碧，拼得三春辛苦。绮窗对语。笑工女无端，倦停绣谱。直待秋深，看人刻綵始归去。红楼无奈此际，只游丝落絮，几时情绪。理处偏多，截来难断，拟借并刀剪取。乌衣去住。怕自己离愁，尚难裁处。旧日缠绵，认红丝一缕。
念奴娇·松针
作者：钱湘
朝代：清

凉霄月影，照碧纱窗外，刺来欲逗。冬心深护寒风里，正是缝裳时候。云软铺绡，雪深卷絮，乞与苍髯瘦。针神谁擅，天衣无缝能就。却怪春色年年，名园桃李，毕竟谁工绣。偏是翠钗甘寂寞，依旧空空妙手。制芰成衣，纫兰为佩，或是同心友。离离山上，绿苗新吐还又。
惜馀春慢·春草
作者：钱湘
朝代：清

割尽还生，拔馀不死，只有春来芳草。含烟衬碧，带雨浮青，消尽三冬枯槁。何事萋萋满庭，惹藓萦苔，更无分晓。尽教它生意，浓添罗袜，不曾轻到。还又向、斜日楼头，浮云槛外，遥望晴痕一道。花骢去后，油壁来时，今古离愁多少。试问长亭短亭，芳意年年，几时才了。只愁它、绿遍天涯，不管闲庭人老。
摸鱼儿·九月十五夜对月，送外之楚
作者：钱湘
朝代：清

玉琴停、几回延伫。空明摇漾庭宇。姮娥不管人间别，自放一轮寒素。从细数。曾几番、双清人月笼香雾。明朝何处。凭寄语婵娟，深宵暂对，莫便向西去。前身悟。长记团圞桂树。清光岁岁如许。漫将离合同盈缺，再见可能如故。君此去。算只有、茫茫江月随行路。楚山无数。料月似今宵，片帆孤影，添得几愁绪。
摸鱼儿·庭有双桂，年来憔悴甚矣，感赋
作者：钱湘
朝代：清

记年时、空庭桂树。无声暗湿凉露。霏霏金粟黄千粒，吹满一庭香雾。抛绣谱。只此是、秋风秋雨凭栏处。年华细数。看此树婆娑，斜阳重倚，旧梦总无据。禅心悟。试问天香几度。阅人青鬓成故。一枝倦付人间赏，似拟小山隐去。花且住。还只怕、秋江人去秋无主。一尊酹汝。聊共对银蟾，浓添金粉，莫便叹迟暮。
望湘人·莺梭
作者：钱湘
朝代：清

是谁工弄杼，轧轧咿咿，一春不解停息。唤梦初回，惊眠乍起。错认西风促织。叶密烟迎，枝繁雨送，欲抛无力。乍分明、一点娇黄，深树窥人不隔。花柳匆匆堪惜。怕流光如许，被它轻掷。凭寄语金衣，莫遣传梭太急。回文机上，锦书初就，可有这般凄切。听到它、金缕歌残，又听寒声刀尺。
洞仙歌·咏绿萼梅
作者：钱湘
朝代：清

东风几日，讶南枝开早。点点琼英逗清晓。记昨宵香梦，纸帐分明，料应是、萼绿仙人曾到。邻园开绛雪，别样妍华，点染春光看原好。品格细评论，脂晕浓添，似不及、蛾眉淡扫。正积雪、空庭月三更，伴疏影横斜，称伊素缟。
浪淘沙·屋后小桃一株，移根未荣，赋此惜之
作者：钱湘
朝代：清

灼灼武陵源。风日喧妍。移来花坞夕阳边。不见从前春烂漫，人为花怜。清泪只如泉。洒向春烟。年年瘦损在春前。花更开时人在否，花为人怜。
满江红·向外乞词谱
作者：钱湘
朝代：清

一卷金荃，抵多少、秋风红豆。细领略、偷声减字，长吟短读。铁拨铜琶君自唱，晓风残月吾还又。共商量、小阁静焚香，闲消受。乌丝格，描来瘦。蚕眠字，书来秀。悟无弦琴趣，筌蹄宁守。愧我未工天上曲，向君聊乞花间奏。待从今、珍重手循环，逾琼玖。
罗敷媚
作者：钱湘
朝代：清

一椽也算吾庐寄，敲也宜棋。诵也宜诗。珍重平安日报知。阑干每到愁时倚，风也离披。月也凄迷。又是天寒日暮时。
罗敷媚·贷庑中有竹屋三椽，漫题此解
作者：钱湘
朝代：清

是谁仿得柯亭竹，不减三春。却够三分。到此何须问主人。一般带得潇湘绿，妒煞青筠。忙煞红轮。终日何曾别此君。
菩萨蛮
作者：钱湘
朝代：清

移来凤尾檀栾竹。隔年春到青如玉。却盼笋儿生。闲从竹下行。昨宵曾细数。今日还成误。预想绿成阴。寒拼翠袖禁。
菩萨蛮
作者：钱湘
朝代：清

红蔷一丈开如锦。胭脂映逗纱窗影。风急五更头。残英满地愁。年年春欲去。开放花无数。只解□罗巾。何曾留住春。
菩萨蛮
作者：钱湘
朝代：清

绿云如幄围淡宇。晚来酿作纤纤雨。窗内有人听。芭蕉窗外声。蕉心犹自卷。怪煞愁难展。残梦已无凭。空阶滴又醒。
菩萨蛮
作者：钱湘
朝代：清

绿盆种得青荷小。花枝消息寻来早。斜倚叶田田。开成并蒂莲。昨宵逢七夕。艳斗秋花色。折取供筵前。双星应见怜。
菩萨蛮
作者：钱湘
朝代：清

阶前遍种双蝴蝶。花开袅娜春无力。风动护花铃。迎风粉翅轻。绿窗回梦短。梦影偏凌乱。花里见深深。当阶仔细寻。
虞美人
作者：钱湘
朝代：清

野禽百啭鸣春晓。闺梦醒偏早。杨枝踠地一丝丝。屈指禁烟才过、不多时。名园古木参差在。只是亭台改。绿阴夹岸一溪遥。记的溪流转处、是斜桥。
虞美人·花盒子
作者：钱湘
朝代：清

银丝织得鸾纹细。开合双环系。个中不断四时花。较胜笑兰香贮、一囊纱。罗帷舒卷云痕碧。挂个团团月。秋来何处桂花浓。正是夜深香满、一轮中。
蝶恋花 其一 落梅
作者：钱湘
朝代：清

已恨妒花风雨急。谁倚楼头，又擪江城笛。不信琼姿留不得。般般催送香魂别。门掩黄昏空寂寂。月也无情，雪也无颜色。好梦罗浮都已歇。夜寒纸帐重相忆。
蝶恋花 其二 落梅
作者：钱湘
朝代：清

漫道繁花春似海。来占春先，去不应春待。只恐春光还易改。看花虚费留春泪。群玉山头仙侣在。雾帐云屏，远隔琼瑶界。小住人间愁不耐。夜深归去珊珊佩。
蝶恋花·落梅
作者：钱湘
朝代：清

已恨妒花风雨急。谁倚楼头，又擪江城笛。不信琼姿留不得。般般催送香魂别。门掩黄昏空寂寂。月也无情，雪也无颜色。好梦罗浮都已歇。夜寒纸帐重相忆。漫道繁花春似海。来占春先，去不应春待。只恐春光还易改。看花虚费留春泪。群玉山头仙侣在。雾帐云屏，远隔琼瑶界。小住人间愁不耐。夜深归去珊珊佩。
贺新凉·秋燕
作者：钱湘
朝代：清

犹是梁间语。记来时、绿波对掠，红帘双舞。阅历光阴香垒外，无限落花飞絮。又早被、凉秋催去。雨细风斜都别意，只依依、尚为缠红缕。重相见，定何许。茫茫云海无边路。闻乌衣、往来何处，是伊家住。一半年华抛客里，底事这般辛苦。且喜得、相随伴侣。差比人间离别少，便天涯地角长相聚。书付尔，莫传误。
金缕曲·柳线
作者：钱湘
朝代：清

一缕柔丝漾。被东风、烟拖雨曳，锁成万丈。转绿回黄匀染就，垂遍三春陌上。更谱得、新翻花样。线脚分明浮水面，只鸳鸯、绣出从人仿。日色映，紫丝障。深闺莫倚楼头望。记长条同心曾绾，几时重放。金线年年辛苦压，只是这般情况。渐散作、吴绵飘荡。待得穿针时节近，早乱丝、憔悴添惆怅。系不住，青春鞅。
高阳台·年年小池左侧秋海棠盛开，今花时过亦，红苞寂然，赋此寓感
作者：钱湘
朝代：清

叶碧低遮，花红散缀，年年深护秋阴。倩影含娇，亭亭照出波心。西风又是花时节，倚雕栏、消息重寻。一日间，几度徘徊，几遍沉吟。芳魂一缕知何处，但苔深静掩，雨细斜侵。空自凄凉，早秋望到而今。名花应怕人肠断，只这番、肠断偏深。待重新、洒向阶前，清泪涔涔。
少陵草堂
作者：钱源来
朝代：清

飘泊干戈后，为堂傍水涯。三巴五亩宅，千古一诗家。无复临江树，犹存覆地花。危楼当北斗，想象望京华。
山房听琴
作者：钱源来
朝代：清

不识琴中音，但爱琴中趣。古曲荡烦声，玄音淡尘虑。山房春寂寥，曲涧寒泉注。泠泠水石间，幽人自相语。
访梅道人塔步陈烛门师韵
作者：钱源来
朝代：清

卖卜胥塘便作家，至今高致拂云霞。诗传画里千竿竹，易在枝头数点花。烟老秋庭笼古橡，雨添春水荐新茶。徘徊不觉寒林晚，独对西风数暮鸦。
挽曾国荃联
作者：钱溯时等
朝代：清
体裁：联

随毅勇侯仗钺南邦，后先三十年，为两江造无疆福泽；继惠敏公骑箕天上，梯航数万里，恸中朝失不世勋名。
八月十七同徐镜秋望月
作者：钱澧
朝代：清

脱木西风日夜飞，中庭月白见星稀。琼楼高更知霜早，已进《豳风》问授衣。